Hemofilia Penyakit Kekurangan Faktor Pembekuan Darah

Hemofilia dan penyakit Von Willebrand ialah penyakit pendarahan yang diwarisi. Penyakit yang dahulunya dikenali sebagai penyakit diraja yang membabitkan anak lelaki kerabat diraja Ratu Victoria dan keluarga diraja Rusia, Sepanyol dan Jerman ini juga dikenali sebagai darah cair.

Seseorang yang menghidapi hemofilia lebih berisiko untuk mengalami komplikasi pendarahan semasa dan selepas pembedahan, walaupun prosedur tersebut adalah kecil. Bilangan dan keterukan pendarahan bergantung pada faktor berkaitan penyakit atau keterukan hemofilia, faktor berkaitan pesakit seperti penyakit keradangan gusi dan salur darah serta faktor berkaitan intervensi seperti jenis dan bilangan gigi yang dicabut atau keluasan permukaan luka. Langkah seperti pemberian faktor pembekuan darah secara terus ke dalam aliran darah lazimnya digunakan sebelum, semasa dan selepas pembedahan untuk mencegah komplikasi perdarahan.

Hemofilia merupakan penyakit atau keadaan yang merujuk masalah platelet di bawah paras normal. Berdasarkan Persekutuan Hemofilia Dunia, dianggarkan sebanyak 500 000 pesakit hemofilia di seluruh dunia dengan kadar satu dalam 10 000 kelahiran. Setiap individu berisiko menghidap penyakit hemofilia, namun kekerapannya berbeza mengikut negara. Di Malaysia, penghidap hemofilia dianggarkan sebanyak 2000 orang. Hemofilia berlaku disebabkan kekurangan faktor pembekuan darah dan pesakit berisiko untuk mendapat pendarahan spontan berpanjangan yang tidak setimpal dengan tahap kecederaan yang dilihat secara mata kasar. Hal ini menyebabkan pesakit kehilangan darah yang berlebihan dan mungkin mengakibatkan maut.

Di negara ini, Pusat Darah Negara ialah organisasi yang terlibat secara langsung dalam mengenal pasti penyakit membabitkan pendarahan seperti hemofilia. Hemofilia juga merupakan penyakit genetik jantina terangkai yang boleh diwarisi (a sex-linked genetic hereditary disease). Kelazimannya, penyakit ini dihidapi oleh lelaki berbanding dengan perempuan. Gejala hemofilia boleh ditunjukkan seperti berlakunya pendarahan berpanjangan pada sendi, otot dan tisu lembut serta lebam pada permukaan kulit. Penghidap hemofilia boleh mengalami pendarahan dalaman dan di luar badan.

Hemofilia terbahagi kepada dua, iaitu hemofilia A dan hemofilia B. Setiap jenis hemofilia ini akan dikenal pasti melalui ujian saringan dan pengesahan susulan yang melibatkan ahli keluarga bagi mengenal pasti ahli keluarga yang berisiko. Biasanya, penyakit keturunan ini dibawa oleh kromosom X yang melibatkan kaum lelaki. Seseorang pesakit yang mengalami kekurangan faktor pembekuan VIII dikenali sebagai hemofilia A, manakala bagi kekurangan faktor pembeku IX dikenali sebagai hemofilia B.

Secara klinikalnya, hemofilia dikategorikan sebagai tiga tahap berdasarkan paras faktor pembekuan darah seseorang. Pada tahap serius, seseorang pesakit itu mempunyai tahap faktor pembekuan darah kurang daripada satu peratus. Seseorang pesakit yang berada pada tahap ini berisiko tinggi untuk mengalami pendarahan walaupun mengalami kecederaan yang kecil.

Seseorang pesakit hemofilia akan menjalani rawatan menggantikan faktor pembekuan darah atau rawatan infusi sepanjang hayatnya. Rawatan yang perlu dijalani adalah dengan menggunakan Faktor  VIII untuk hemofilia A dan Faktor IX untuk hemofilia B.

Terdapat pelbagai aktiviti dan program yang dijalankan bagi menyedarkan masyarakat mengenai hemofilia. Orang ramai sering diingatkan untuk melakukan saringan darah secara berkala bagi memastikan faktor pembekuan darah berada pada tahap optimum.

Pertubuhan Hemofilia Malaysia telah mengeluarkan komik The Hemophilia Mythbusters sebagai inisiatif untuk memberikan pendedahan serta maklumat berkenaan dengan penjagaan, memahami serta menghindari mitos yang berkaitan dengan penyakit hemofilia secara menyeluruh.

Walaupun hemofilia merupakan penyakit yang berpunca daripada genetik, namun pencegahan awal boleh dilakukan melalui ujian darah. Rawatan awal bagi masalah ini dapat mencegah pendarahan yang berlaku daripada menjadi semakin teruk hingga tidak dapat dihentikan.

Penghidap hemofilia disarankan mengambil makanan yang sihat dan mengekalkan berat badan supaya tidak menyebabkan pendarahan pada sendi di kaki, terutamanya dalam kes hemofilia yang teruk.  Di samping itu, senaman secara berkala juga perlu dilakukan bagi menguatkan otot dan sendi. Walau bagaimanapun, jenis senaman yang dilakukan mesti dipertimbangkan. Penghidap hemofilia harus mengelakkan aktiviti yang dapat memberikan kecederaan, sama ada kecederaan ringan atau kecederaan teruk.

Penulis ialah Felow Institut Pemikiran dan Kepimpinan Melayu (IMPAK), Universiti Teknologi MARA dan Pensyarah Kanan, Fakulti Sains Komputer dan Matematik, Universiti Teknologi MARA.


Raja Muda Perlis Titah Segera Dapatkan Vaksin COVID-19 untuk Kanak-kanak

Untuk mendapatkan maklumat terkini, ikuti kami melalui Telegram

Kangar – “Kadar vaksinasi kanak-kanak di negeri Perlis yang berumur lima tahun hingga 11 tahun masih rendah, iaitu sebanyak 25.6 peratus. Bagi mengurangkan keterukan jangkitan COVID-19 dalam kalangan kanak-kanak, rakyat Perlis diseru agar membawa anak masing-masing menyertai Program Imunisasi COVID-19 Kanak-kanak (PICKids) dan segera mendapatkan vaksin COVID-19 seperti yang telah ditetapkan,” titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selepas berkenan berangkat mengetuai program Kayuhan MAIPs Peduli Bilangan ke-27 bagi tahun 2022 baru-baru ini.

Menurut DYTM Raja Muda Perlis, para majikan juga boleh membenarkan pekerja mereka untuk membawa anak masing-masing menghadiri janji temu vaksinasi. Kanak-kanak yang mempunyai komorbiditi hendaklah patuh dengan janji temu dan mengambil ubat-ubatan seperti aturan yang telah ditetapkan.

Dalam program itu juga, DYTM Raja Muda Perlis turut berkenan berangkat menyampaikan agihan zakat MAIPs bernilai RM700 secara tunai, beras dan bekalan makanan mentah serta sumbangan wang dan bakul makanan daripada Yayasan Pembangunan Ekonomi Islam Malaysia (YaPEIM) dan Maybank Islamic Berhad kepada para asnaf. Ali Mat (63 tahun) di Behor Empiang, Che Jamil Osman (69 tahun) di Kechor dan Duriyyah Bulat (47 tahun) di Sempering adalah antara asnaf yang menerima sumbangan daripada DYTM Raja Muda Perlis.

Pada masa yang sama, Pengarah Jabatan Kesihatan Negeri Perlis, Dr. Sirajuddin Hashim menasihati ibu bapa atau penjaga perlu sentiasa mengutamakan kesihatan anak masing-masing.

“Didik mereka menjaga kebersihan diri dengan kerap mencuci tangan menggunakan sabun atau cecair pembunuh kuman dan membiasakan mereka memakai pelitup muka apabila berada di luar rumah,“ katanya.

Tambah beliau lagi, kanak-kanak juga perlu dilatih mengamalkan pemakanan yang seimbang bagi meningkatkan daya imuniti untuk menentang jangkitan kuman. Kebijaksanaan ibu bapa dalam mengelakkan anak mereka daripada berada di kawasan berisiko tinggi jangkitan COVID-19 juga dapat membantu mengurangkan jangkitan virus ini dalam kalangan kanak-kanak.


MBPJ Guna Sistem CSS di Bazar Ramadan

Petaling Jaya – Majlis Bandaraya Petaling Jaya (MBPJ) telah menggunakan teknologi inframerah yang dikenali sebagai Crowd Controlled System (CCS) dengan sistem kiraan untuk mengawal bilangan pengunjung yang datang ke bazar.

Kaedah sistem kawalan orang ramai secara automatik ini mempunyai binaan sensor bagi mencatat bilangan pengunjung yang memasuki bazar Ramadan pada satu-satu masa dengan tujuan mematuhi prosedur operasi standard (SOP) dan sebagai langkah mencegah penularan COVID-19.

Menurut Penolong Pengarah Keusahawanan Mikro MBPJ, Ahmad Hafiz Ahmad Razif, sekiranya bilangan orang melebihi had yang ditetapkan, siren amaran dan anggota Ikatan Relawan Rakyat (RELA) akan menghalang orang ramai daripada memasuki bazar Ramadan.

“Kami mengehadkan bilangan maksimum orang yang dibenarkan memasuki bazar Ramadan sebanyak 500 orang sahaja pada satu-satu masa,” ujarnya.

Beliau turut menjelaskan penggunaan sistem ini adalah inisiatif pertama MBPJ dan melibatkan syarikat swasta untuk menyediakan sistem kawalan tersebut.

“Sistem tersebut akan memberikan data bilangan orang yang memasuki bazar Ramadan secara langsung kepada MBPJ,” tambahnya lagi.

Skrin dengan paparan papan pemuka ini diletakkan di kedua-dua belah pintu masuk dan keluar bazar yang menunjukkan bilangan orang yang masuk, keluar dan bilangan orang yang berada dalam kawasan bazar Ramadan.

“Sebagai contohnya, skrin pada pintu masuk akan menunjukkan sebanyak 300 orang dan skrin pada pintu keluar bazar akan menunjukkan 200 orang, jadi kita dapat mengimbangi jumlah orang yang memasuki bazar Ramadan,” tambahnya.

Setakat ini, sistem CSS ini buat pertama kalinya digunakan di dua bazar Ramadan terpilih, iaitu bazar Ramadan di SS 6/1, Kelana Jaya dan Seksyen 4, Damansara.


Planet Kita, Kesihatan Kita: Sambutan Hari Kesihatan Sedunia 2022

Putrajaya – Sambutan Hari Kesihatan Sedunia pada tahun ini bertemakan “Planet Kita, Kesihatan Kita”. Berdasarkan kenyataan media yang dikeluarkan oleh Kementerian Kesihatan Malaysia (KKM) dan Pertubuhan Kesihatan Sedunia (WHO), sambutan pada tahun ini adalah untuk meningkatkan kesedaran terhadap langkah dan tindakan penting yang perlu diambil untuk memastikan penduduk dan planet sentiasa sihat.

Kualiti udara, air bersih dan pemakanan merupakan tiga aspek yang diberikan keutamaan pada tahun ini kerana kaitannya di seluruh dunia. Pada masa ini, adalah amat penting untuk terus memberikan tumpuan kepada kesejahteraan masyarakat, terutamanya selepas dua tahun masyarakat di seluruh dunia menempuh tahun yang sukar dalam memerangi COVID-19.

Menurut wakil WHO di Malaysia, Brunei Darussalam dan Singapura, Dr. Rabindra Abeyasinghe, pandemik tersebut menyerlahkan betapa berkait rapatnya kesejahteraan manusia dengan planet. Oleh itu, sambutan Hari Kesihatan Sedunia 2022 memberikan tumpuan kepada planet dan kesihatan serta langkah yang diperlukan untuk mengekalkan kesejahteraan kedua-duanya.

Secara keseluruhannya, kualiti udara di Malaysia juga telah bertambah baik. Walau bagaimanapun, Malaysia masih lagi menghadapi masalah pencemaran udara akibat fenomena jerebu. Bahkan, Pelan Tindakan Jerebu Kebangsaan telah dibangunkan sebagai usaha untuk mengatasi masalah jerebu yang sentiasa berulang di negara ini. KKM juga sentiasa menyemak garis panduan kesihatan awam untuk mengurangkan kesan kesihatan yang berlaku akibat jerebu.

Selain jerebu, merokok juga antara faktor yang menyumbang kepada udara yang tidak bersih di Malaysia. Kerajaan Malaysia telah mengambil langkah yang serius untuk memastikan hak bukan perokok untuk menikmati gaya hidup sihat dan udara bersih bermula dengan larangan merokok di semua kedai makan di seluruh negara yang telah berkuat kuasa pada 1 Januari 2019. Yang terkini, kerajaan juga sedang mengkaji pelaksanaan undang-undang baharu bagi melarang aktiviti merokok, pemilikan sebarang produk tembakau, termasuklah rokok elektronik kepada generasi yang dilahirkan selepas tahun 2005.

Dalam usaha untuk membekalkan air bersih kepada masyarakat pula, KKM telah melaksanakan program sanitasi alam sekitar luar bandar sejak sekian lamanya melalui unit Bekalan Air dan Sanitasi Alam sekitar (BAKAS). Program ini telah menyumbang kepada liputan hampir penuh bekalan air bersih dan selamat di seluruh negara, terutamanya kepada masyarakat luar bandar.

Selain itu, KKM juga telah membantu memastikan kualiti air minuman yang dibekalkan adalah selamat dan berkualiti melalui Program Pengawasan Kualiti Air Minuman dalam usaha mengurangkan penyakit bawaan air atau penyakit berkaitan dengan kualiti bekalan air awam yang rendah. KKM turut bercadang untuk memperkenalkan Akta Kualiti Air Minum bagi memperkukuh perlindungan kepada kesihatan masyarakat.

Kerajaan Malaysia juga terus komited untuk memastikan kesejahteraan masyarakatnya dengan meningkatkan status pemakanan, mengurangkan penyakit tidak berjangkit berkaitan dengan diet dan memperkukuh keselamatan makanan dan pemakanan melalui Dasar Pemakanan Kebangsaan 2.0.

Di samping itu, Malaysia dengan kerjasama industri makanan juga menyokong usaha global untuk melindungi kesihatan rakyat dan planet kita dengan menangani pengeluaran makanan dan minuman yang tidak sihat sambil membantu mengurangkan kadar pelepasan gas rumah hijau. Antaranya adalah dengan mengenakan cukai eksais terhadap minuman manisan bergula yang diharapkan mampu mengurangkan permintaan dan penggunaan minuman yang tidak sihat ini.

Menurut Menteri KKM, Yang Berhormat Khairy Jamaluddin, kita sebenarnya berhutang kepada planet ini dan menjadi tanggungjawab semua pihak bagi memastikannya selamat dan sihat untuk generasi masa hadapan. Masyarakat juga perlu berusaha untuk kekal cergas dan sihat untuk diri sendiri, keluarga serta masyarakat.


Arak Mengundang Padah

Untuk mendapatkan maklumat terkini, ikuti kami melalui Telegram

Arak merupakan suatu minuman yang boleh mengundang bahaya dan mendedahkan manusia kepada perbuatan seperti perlakuan jenayah, kerosakan masyarakat, perpecahan, dan keganasan rumah tangga.

Menurut Ahli Jawatankuasa Unit Dakwah dan Program Bukan Islam (PEACE), Ahmad Fadhlullah Hilmi Mohd Fazilah, Allah mengurniakan nikmat yang pelbagai kepada manusia, terutamanya nikmat akal yang membezakan manusia dengan makhluk lain. Kestabilan hidup manusia sama ada sebagai individu atau masyarakat bergantung pada kesempurnaan dan kekuatan akalnya.

Tambah beliau, semua jenis minuman yang memabukkan akan merosakkan akal dan menyebabkan jiwa peminum arak ini menjadi lemah, dikuasai oleh hawa nafsu, timbul rasa benci-membenci, dan persengketaan dalam kalangan manusia hingga putus hubungan persaudaraan serta hilang rasa kasih sayang.

“Lebih dahsyat lagi, kesan meminum arak menghalang manusia untuk mengingati Allah dan menjauhi mereka daripada rahmat, kurniaan dan ihsan-Nya,” jelas beliau melalui program Q&A About Islam secara dalam talian yang dianjurkan oleh Pusat Islam Universiti Utara Malaysia.

Mengulas lanjut tentang hal ini, beliau mengatakan bahawa arahan menjauhi arak adalah lebih kuat dan ditekankan dalam Islam berbanding dengan tegahan meminum arak. Hal ini termasuklah tegahan lain yang berkaitan dengannya seperti melayan seseorang itu meminum arak, membeli atau menjual arak, manakala arahan menjauhi arak pula bermaksud amaran supaya menjauhi segala perkara yang berkaitan dengan arak.

Jelasnya, Islam bukan sahaja mengharamkan meminum arak, malah mendekatinya juga dilarang sama sekali kerana meminum arak bukanlah suatu budaya yang sihat dan memang patut dijauhi. Arak merujuk semua perkara atau benda yang memabukkan walau apa-apa pun namanya, dan hukum meminumnya adalah sama dengan hukum arak, iaitu haram.

Maksud mabuk ialah pemikiran terlalu kacau dan menghalang fungsi akal kerana tidak dapat mengawalnya dengan bijak dan sepatutnya. Maksud memabukkan pula ialah sesuatu yang diminum biasanya menyebabkan seseorang itu mabuk tanpa mengira kadarnya.

Mengulas kesan alkohol terhadap tubuh manusia, beliau mengatakan bahawa minuman beralkohol mengandungi etanol, iaitu sebatian yang tergolong dalam kumpulan dadah yang boleh menindas fungsi sistem saraf pusat, boleh melambatkan tindak balas fizikal dan mental. Etanol juga merupakan dadah yang boleh mendatangkan kebergantungan atau ketagihan jika diambil setiap hari.

Menurutnya lagi, seseorang yang mabuk itu akan hilang koordinasi gerak tubuh dan gangguan terhadap pertimbangan dan kewarasan fikiran, dan akhirnya mereka boleh terjatuh, mengalami kemalangan, bergaduh, tercedera atau hilang ingatan. Kesemua ini merupakan komplikasi atau kesan kemudaratan jangka pendek berkaitan dengan pengambilan minuman beralkohol. Kesan lain akibat mabuk adalah dikenal sebagai pengar (hangover).

Antara gejala pengar alkohol termasuklah sakit kepala, loya, muntah, cirit birit, mengalami gangguan pergerakan usus, dan menggeletar selama beberapa jam. Kesemua gejala ini bergantung pada jumlah alkohol dalam darah pada ketika itu. Gejala ini akan hilang apabila semua alkohol dalam peredaran darah telah dikumuhkan daripada badan.

Sebelum mengakhiri program, beliau mengatakan bahawa kemudaratan alkohol kepada sistem saraf dan otak merupakan kesan jangka masa panjang alkohol yang paling kerap dilaporkan dalam kalangan orang dewasa. Antara kesan alkohol terhadap kesihatan mental ialah kecelaruan tingkah laku dan fikiran, keresahan dan kebingungan, kekeliruan, hilang ingatan sementara atau kekal, kemurungan, kecenderungan untuk membunuh diri. dan psikosis. Oleh sebab itu, Islam mengharamkan arak.


Risiko Pemanduan Terganggu

Tumpuan pemandu akan terganggu apabila pemandu mengalihkan perhatian kepada perkara lain ketika memandu. Sebenarnya, pemandu tidak boleh melakukan beberapa perkara kerana memandu ialah tugas yang mencabar dari segi kognitif. Melakukan perkara lain sambil memandu adalah seperti mengenakan tuntutan atau beban tambahan ke atas pemanduan dan hal ini boleh menjejaskan kemampuan seseorang itu untuk memandu.

Pemanduan yang terganggu berpotensi menyebabkan pemandu kurang menumpukan perhatian atau membuat satu-satu keputusan yang tidak tepat tentang kaedah selamat untuk mengawal kenderaan. Piawaian pemanduan yang rendah ini bererti pemandu kurang berkemampuan untuk menjangkakan bahaya di hadapan. Hal ini mencetuskan gangguan tumpuan dan boleh menyebabkan kemalangan.

Menurut statistik, sebanyak 2.5 juta kemalangan kereta yang melibatkan pemandu terganggu di seluruh dunia. Statistik juga mendedahkan bahawa pemanduan yang terganggu hanya mengambil masa selama tiga saat untuk berlakunya kemalangan kereta selepas pemandu terganggu. Di Amerika Syarikat misalnya, kira-kira lapan orang maut setiap hari akibat kemalangan kereta yang melibatkan pemanduan yang terganggu. Pada tahun 2109, sebanyak 3142 orang telah dilaporkan terbunuh disebabkan oleh pemanduan terganggu di negara tersebut. Walau bagaimanapun, perincian data berkaitan dengan pemanduan terganggu di Malaysia masih belum dicerap dengan sepenuhnya. Secara umumnya, terdapat tiga jenis gangguan tumpuan ketika sedang memandu, iaitu gangguan penglihatan, manual dan kognitif.

Gangguan penglihatan bermaksud pemandu mengalihkan pandangan daripada jalan raya seperti melihat sistem sistem penentududukan sejagat (GPS), melihat papan iklan di tepi jalan atau memeriksa tali pinggang keledar anak melalui cermin pandang belakang. Apabila pemandu mengalihkan pandangan dari jalan raya, walaupun hanya untuk sesaat, pemandu sebenarnya telah mengalihkan tumpuan mereka dari jalan. Hal ini sangat berbahaya kerana pemandu tidak dapat menilai persekitaran secara konsisten.

Gangguan manual pula merujuk keadaan apabila pemandu melepaskan tangan dari stereng atas sebarang alasan untuk tempoh masa tertentu. Perbuatan seperti mencari sesuatu di dalam beg, makan dan minum, bersolek atau menukar stesen radio boleh dikategorikan sebagai gangguan manual. Tanpa kedua-dua tangan di atas stereng, masa tindak balas pemandu akan terjejas, begitu juga dengan keupayaannya untuk mengemudi kenderaan. Sebaik-baiknya, pemandu meletakkan kedua-dua tangan pada stereng dengan posisi jarum jam di kedudukan sepuluh dan dua untuk mengelakkan pemandu terpesong dari jalan raya atau memasuki aliran lalu lintas dari arah yang bertentangan.

Gangguan kognitif berlaku apabila minda seseorang tidak memberikan fokus yang sebaik-baiknya semasa memandu. Sesetengah gangguan adalah gabungan sebahagian atau semua jenis gangguan ini seperti menggunakan telefon bimbit.

Pemandu boleh melihat jalan raya dengan tangan berada pada stereng, namun jika fikiran pemandu tidak memberikan fokus, pemandu sebenarnya masih berada dalam keadaan terganggu. Secara ringkasnya, apabila perkara lain telah menarik perhatian, pemandu mungkin akan mengalami kesukaran untuk menumpukan perhatian. Hal ini menyebabkan pemandu kurang berwaspada dan berada dalam keadaan yang tidak selamat.

Bentuk dan tahap gangguan tumpuan ketika memandu boleh berbeza-beza. Hal ini termasuklah menggunakan telefon bimbit dan peranti elektronik, tercengang-cengang, membawa penumpang termasuklah kanak-kanak dan haiwan peliharaan, makan ketika memandu, melakukan aktiviti tidak bermoral ketika memandu dan mencari barang yang hilang.

Bukti menunjukkan bahawa gangguan yang disebabkan oleh penggunaan telefon bimbit boleh menjejaskan prestasi memandu melalui beberapa cara seperti masa tindak balas lebih panjang, terutamanya masa tindak balas membrek dan isyarat lalu lintas, keupayaan untuk kekal di lorong yang betul dan jarak ikutan yang lebih pendek. Selepas menggunakan telefon bimbit, otak pemandu memerlukan sekitar tiga belas saat untuk fokus semula kepada pemanduan.

Menghantar pesanan teks juga boleh menjejaskan prestasi memandu dengan ketara. Dalam hal ini, pemandu muda lebih terdedah kepada kesan gangguan daripada menghantar pesanan teks. Kajian menunjukkan bahawa pemandu yang menggunakan telefon bimbit adalah empat kali ganda lebih berkemungkinan untuk terlibat dalam kemalangan. Penglihatan daripada jalan raya akan teralih selama lima saat setiap kali pemandu menghantar atau membaca pesanan teks.

Apabila seseorang itu memandu pada kelajuan 90 kilometer per jam, analoginya adalah seperti memandu sepanjang padang bola dalam keadaan mata tertutup. Statistik menunjukkan bahawa pemandu yang menghantar pesanan teks dan memandu adalah enam kali lebih berisiko terhadap kemalangan berbanding dengan pemandu yang memandu dalam keadaan mabuk.

Beberapa negara termasuklah Malaysia telah mengambil langkah untuk menggubal undang-undang berhubung dengan penggunaan telefon bimbit semasa memandu. Sesetengah negara menumpukan kepada penggubalan undang-undang untuk kumpulan berisiko tinggi seperti pemandu muda, manakala negara lain pula melaksanakan larangan menyeluruh penggunaan semua telefon bimbit, sama ada telefon bimbit itu dipegang atau bebas tangan.

Di Malaysia, kesalahan menggunakan telefon bimbit semasa memandu adalah di bawah kaedah 17A, LN166/59 yang dikategorikan sebagai saman tidak boleh dikompaun dan kes perlu diselesaikan di mahkamah. Jika disabitkan kesalahan, hukuman denda boleh dikenakan sehingga RM1000 atau penjara tidak lebih daripada tiga bulan. Sekiranya hal tersebut adalah sabitan kali kedua, hukuman denda sehingga RM2000 atau penjara tidak melebihi enam bulan atau kedua-duanya sekali.

Dalam konteks ini, kempen untuk meningkatkan kesedaran awam berkaitan memandu tanpa menumpukan perhatian adalah penting dalam menangani masalah ini jika dilaksanakan sebagai sebahagian daripada strategi menyeluruh. Orang ramai boleh mengambil pengajaran daripada kejayaan usaha keselamatan jalan raya bagi menangani masalah memandu dalam keadaan mabuk di beberapa negara yang telah menyebabkan perbuatan ini dianggap sebagai pantang larang sosial.

Kempen kesedaran awam adalah perlu untuk meningkatkan kesedaran tentang risiko pemanduan supaya pengilang dan pengguna tidak mendesak untuk penambahbaikan teknologi dalam kenderaan. Kempen juga perlu dilaksanakan untuk meningkatkan kesedaran awam bahawa penggunaan telefon bimbit oleh pemandu pada hakikatnya mengganggu perhatian dan pemanduan.

Secara umumnya, masyarakat mengetahui bahawa sistem teknologi dalam kenderaan boleh digunakan untuk melindungi daripada gangguan tumpuan. Sebagai contohnya, ciri-ciri amaran yang memberikan amaran kepada pemandu apabila kenderaan terpesong secara tiba-tiba daripada lorongnya dapat mengurangkan kecederaan yang berkait dengan gangguan tumpuan. Namun demikian, teknologi yang terdapat di dalam kereta jugaÂ  dilihat sebagai suatu gangguan kepada pemandu.

Dengan terdapatnya pelbagai penyesuaian teknologi di dalam kenderaan, pemandu lebih berkemungkinan untuk melihat pada skrin dan tidak menumpukan perhatian pada jalan raya. Oleh itu, hal ini perlulah dikaji secara holistik oleh para penyelidik dan pengeluar kenderaan supaya penggunaan teknologi dapat dimanfaatkan dengan sepenuhnya dalam mengurangkan gangguan semasa memandu.

Terdapat satu lagi faktor gangguan yang perlu dititikberatkan, iaitu memandu dalam keadaan letih atau mengantuk. Penggunaan sistem pengautomatikan baharu yang berpanjangan boleh menyebabkan pemandu terlalu bergantung kepada sistem tersebut dan leka sepenuhnya daripada memberikan tumpuan kepada stereng dan jalan raya. Pemandu berpengalaman yang telah biasa menggunakan sistem pengautomatikan akan secara aktif memandu tanpa menumpukan tumpuan.

Walaupun usaha untuk mengumpulkan bukti dalam bidang ini masih baharu berbanding dengan aspek keselamatan jalan raya yang lain, kerajaan mesti menunjukkan sikap proaktif bermula dari sekarang. Negara lain telah mencapai banyak kemajuan dalam bidang keselamatan jalan raya sejak beberapa dekad yang lalu. Jika negara ingin mengekalkan dan memperbaiki pencapaian ini, maka penting untuk kita menguruskan risiko dan manfaat teknologi yang digunakan ketika memandu.

Kegagalan untuk bertindak sekarang bukan sahaja akan menyukarkan orang ramai menangani masalah ini pada masa hadapan, tetapi juga boleh menyebabkan lebih banyak kecederaan dan kematian yang berlaku di jalan raya yang sepatutnya dapat dicegah.

Ts. Ir. Dr. Nur Izzi Md Yusoff ialah Profesor Madya di Jabatan Kejuruteraan Awam, Universiti Kebangsaan Malaysia.


Hakikat Bahasa Melayu yang Tidak Boleh Dinafikan

Untuk mendapatkan maklumat terkini, ikuti kami melalui Telegram

Kuala Lumpur – Terdapat beberapa contoh terbitan awal di Indonesia yang menunjukkan bahawa bahasa Melayu telah luas diguna pakai dalam urusan seharian masyarakat Indonesia. Berdasarkan beberapa bukti sahih yang terdapat pada manuskrip dan naskhah lama, bahasa Melajoe, iaitu bahasa Melayu dalam ejaan pengaruh Belanda telah lama bertapak di Indonesia.

Dalam hal ini, Profesor Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka, berharap agar semua pihak dapat memahami konsep bahasa Melayu itu sendiri. Menurutnya, bahasa Melayu tersebar di wilayah yang dikenal sebagai Alam Melayu atau Kepulauan Melayu (Malay Archipelago). Fakta itu terakam dalam sejarah yang tidak mungkin dapat dinafikan oleh sesiapa. Dalam hal ini, bukan untuk mencari salah sesiapa tetapi untuk sama-sama mengetahui dan memahami bahasa Melayu itu sendiri.

Dengan merujuk kenyataan beliau sebelum ini, bahasa Melajoe wujud dalam persuratan di Indonesia sebelum merdeka. Presiden Sukarno juga memilih bahasa Melayu sebagai bahasa nasional negara itu dan bahasa Indonesia pula hanya digunakan selepas termeterainya Sumpah Pemuda pada 28 Oktober 1928. Sebelum ini juga, bahasa Malajoe pernah dibincangkan kehadirannya dalam artikel majalah Tempo, yang bertarikh 18 Januari 2016.

Bukti penggunaan bahasa Melayu pernah wujud di Indonesia juga dapat dilihat berdasarkan suatu kenyataan daripada keputusan nombor 8 Kongres Bahasa Indonesia Kedua yang diadakan di Medan, Indonesia pada 28 Oktober 1954 hingga 2 November 1954, iaitu “Bahawa asal bahasa Indonesia ialah bahasa Melayu, dasar bahasa Indonesia ialah bahasa Melayu yang disesuaikan dengan pertumbuhannya dalam masyarakat Indonesia sekarang”.

Selain itu, terdapat beberapa contoh terbitan dalam bahasa Melajoe di Indonesia. Antaranya termasuklah akhbar seperti Soenting Melajoe dan Sompret Melayoe, Kitab Logat Melajoe, Warna Sari Melajoe, Peladjaran Bahasa Melajoe, ‘Ilmoe Bahasa Melajoe, Hikayat Pandja tanderan, jaitoe jang dinamai oleh orang Melajoe Hikayat Galilah dan Daminah, English-Malay Dictionary = Kitab Dari Bahasa Inggris dan Melajoe, Kitab Arti Logat Melajoe dan banyak lagi.

Sehubungan dengan itu, Profesor Datuk Seri Dr. Awang Sariyan juga yakin bahawa atas pemahaman tentang bahasa Melayu dalam rumpun Alam Melayu,  Presiden Indonesia, Joko Widodo (Jokowi) menyambut baik cadangan Perdana Menteri Malaysia tersebut. Menurutnya lagi, isu itu tidak perlu ditimbulkan dan dibesar-besarkan, kecuali ada niat pihak tertentu ingin menggagalkan persetujuan dan usaha tersebut.

Sementara itu, Yang Dipertua Dewan Negara, YB Senator Tan Sri Dato’ Seri Utama Dr. Rais Yatim dalam kenyataannya semalam meminta semua pihak agar jangan tergesa-gesa memberikan pandangan politik mengenai isu bahasa Melayu dan bahasa Indonesia. Hal ini demikian kerana Presiden Indonesia telah pun bersetuju untuk sama-sama memperkasakan bahasa Melayu yang merupakan bahasa serumpun di rantau ini.


Manfaatkan AAIM untuk Pesakit Akut – Raja Muda Perlis

Kangar – “Hospital di seluruh negara diharapkan dapat menggunakan sebaik-baiknya Perubatan Dalaman Maju dan Akut atau Advanced Acute Internal Medicine (AAIM) untuk kebaikan para pesakit. Walau bagaimanapun, sebuah anjakan paradigma perlu dilakukan oleh pakar perubatan dan pihak hospital agar terus dapat memberikan manfaat kepada para pesakit akut,” titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail ketika berkenan menyempurnakan perasmian kursus dan bengkel Management of The Acutely Ill Medical Patient anjuran Malaysian Advanced Acute Internal Medicine and Ultrasound Society (MAAIMUSS) dan College of Physicians Malaysia secara maya, pagi tadi.

Menurut baginda, tindakan ini juga haruslah disokong dan dijalankan di semua hospital di Malaysia kerana tempoh rawatan 72 jam yang pertama adalah sangat penting dan kritikal bagi menjamin keselamatan seseorang pesakit.

Baginda juga berharap agar dapat melihat penubuhan Unit Perubatan Dalaman Akut yang akan menjadi pelopor dalam penerimaan dan penggunaan ciri penjagaan kesihatan ini dalam sistem perubatan di Malaysia. Penggunaan inovasi ini secara betul dan berkesan akan membuka laluan bagi Jabatan Perubatan Dalaman untuk mempunyai unit eksklusif yang tersendiri dan khas bagi memantau individu yang benar-benar memerlukan. Penggunaan unit ini terbukti berjaya mengurangkan kesesakan katil di wad perubatan dan meningkatkan prestasi penjagaan pesakit yang memasuki wad.

Selain itu, inisiatif perubatan ini juga bertujuan untuk melatih dan mempersiapkan golongan barisan hadapan bagi menghadapi situasi yang genting dalam menangani kes yang melibatkan pesakit akut. Para petugas barisan hadapan juga akan belajar dan mengaplikasikan pengetahuan teori yang dimiliki di lapangan sebenar dalam mengurus pesakit.

Seminar yang berlangsung di Hospital Universiti Malaya ini menyaksikan penyertaan sebanyak 50 orang peserta dalam kalangan doktor khas yang dipilih dari pelbagai pusat perubatan, termasuklah hospital Kementerian Kesihatan Malaysia, hospital universiti dan hospital swasta. Kumpulan ini dipilih agar para peserta yang menyertai bengkel ini akan dapat menyebarkan pengetahuan yang diperoleh kepada rakan mereka yang lain.

Ahli panel terdiri daripada tokoh dalam bidang neurologi, hematologi dan bidang perubatan dalaman maju dan akut. Kursus ini lebih menumpukan latihan amali supaya para peserta dapat mengaplikasikan konsep yang dipelajari terhadap secara praktikal.

Mengulas lanjut tentang hal ini, baginda mengatakan bahawa sejak dua tahun yang lalu, MAAIMUSS memainkan peranan yang kritikal bagi melatih dan membekalkan para pakar perubatan dalaman dengan kemahiran yang diperlukan untuk merawat pesakti yang kini semakin rumit, terutamanya dengan penularan wabak COVID-19. Perubatan dalaman maju dan akut di Hospital Tuanku Fauziah (HTF) juga merupakan satu daripada benteng pertahanan negara dalam menghadapi ancaman COVID-19. HTF di Perlis telah berjaya membahagikan tenaga manusia dan juga mengguna pakai sumber yang ada dengan baik untuk melawan COVID-19.

Sementara itu, Presiden MAAIMUSS, Datuk Seri Dr. Paras Doshi menjelaskan bahawa bengkel ini memfokuskan penambahbaikan terhadap bidang perubatan dalaman yang sentiasa berdepan dengan krisis akut yang tidak dijangka berkenaan dengan pesakit kronik. Usaha untuk meningkatkan kesedaran berkaitan dengan keperluan untuk mempunyai asas yang kuat dalam patofisiologi dan penggunaan ultrabunyi dalam merumuskan pelan tindakan perawatan juga tidak dilupakan. Format dalam kursus dan bengkel ini akan dijadikan sebagai prototaip supaya dapat dilaksanakan dan diulang kembali di setiap negeri dan di negara luar, termasuklah Singapura.

MAAIMUSS merupakan institusi AAIM di bawah naungan DYTM Tuanku Syed Faizuddin Putra Jamalullail.


Tingkat Usaha Menjaga Kesejahteraan Persekitaran

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Tuanku Syed Faizuddin Putra Jamalullail menyeru masyarakat supaya terus mengamalkan gaya hidup sihat dan amalan pengambilan makanan yang sihat bagi mengekalkan tahap kesihatan yang baik.

Masyarakat tidak boleh alpa dan selesa dengan kualiti udara, bekalan air bersih dan nutrisi pemakanan yang dimiliki pada masa ini. Usaha untuk mengekalkan kesejahteraan persekitaran daripada pencemaran air dan udara perlu ditingkatkan.

Bersempena dengan sambutan Hari Kesihatan Sedunia yang diraikan pada 7 April setiap tahun, baginda mengingatkan rakyat untuk memastikan kesihatan diri dan planet terus terjaga demi kesejahteraan planet untuk generasi kini dan akan datang.

Baginda bertitah demikian selepas berkenan berangkat menghadiri kempen “Perlis Hebat: Rakyat Bermentaliti Kelas Pertama dalam Tindakan” anjuran Majlis Agama Islam dan Adat Istiadat Melayu Perlis (MAIPs) dengan kerjasama Jabatan Kesihatan Negeri, Yayasan Tuanku Syed Putra (YTSP) Perlis dan Yayasan Tuanku Fauziah (YTF).

Sementara itu, Pengarah Jabatan Kesihatan Negeri Perlis, Dr. Sirajuddin Hashim memaklumkan bahawa kempen Hari Kesihatan Sedunia yang bertemakan “Our Planet, Our Health” adalah penting untuk meningkatkan kesedaran masyarakat dunia terhadap kepentingan mengekalkan dan melindungi kesihatan serta mitigasi, yakni mengurangkan krisis kesan perubahan iklim dunia.

Kualiti udara, bekalan air bersih dan nutrisi pemakanan adalah topik utama dalam kempen Hari Kesihatan Sedunia pada tahun ini. Permasalahan ini relevan kepada masyarakat dunia selepas mendepani dua tahun yang penuh cabaran ekoran pandemik COVID-19.

Tambah beliau, pandemik COVID-19 yang melanda dunia juga telah memperlihatkan kesejahteraan hidup manusia dan keadaan persekitaran dunia saling berkait.

“Kesihatan kita dipengaruhi oleh bagaimanakah sikap kita menjaga persekitaran bumi kita itu sendiri?” jelasnya lagi.

Sementara itu, baginda turut berkenan menyampaikan agihan zakat MAIPs bersempena dengan Program Kayuhan MAIPs Peduli yang turut diadakan bersama-sama dengan kempen ini kepada tiga orang asnaf terpilih di pinggir bandar Kangar, iaitu Rejab Choh, 84 tahun; [email protected] Hashim, 78 tahun; dan Hamid Salleh, 77 tahun yang tinggal di pinggir bandar Kangar. Masing-masing menerima wang tunai, beras dan sekotak bahan makanan mentah.

Pada petang yang sama, DYTM Raja Muda Perlis turut berkenan mengunjungi bazar Ramadan di Bintong.

Hadir sama mengiringi keberangkatan baginda ialah Ketua Pegawai Eksekutif MAIPs, Tuan Haji Mohd Nazim Mohd Noor.


Gangguan Psikologi Kesan COVID-19

Pernahkah anda berasakan diri tidak berguna, tertekan, kurang keyakinan diri sendiri atau diulit rasa bersalah tanpa sebab yang jelas? Adakah anda menyedari bahawa selain menyisihkan diri daripada keluarga serta rakan, anda tidak lagi mahu mengikuti aktiviti yang dahulunya amat digemari?

Menurut Pegawai Psikologi Kanan, Pusat Kaunseling, Universiti Utara Malaysia, Faezah Nayan, perubahan pada corak makan dan tidur, pertambahan berat badan atau tidak berasa lapar sepanjang masa, berasa penat dan lesu, sukar menumpukan perhatian, sukar berfikir, mengingat atau membuat keputusan juga merupakan gejala yang menunjukkan seseorang itu mula mengalami gangguan psikologi.

Selain itu, tanda gangguan psikologi yang berbahaya dan memerlukan rawatan segera termasuklah kerap mengalami sakit kepala, masalah penghadaman atau kesakitan kronik yang tidak dapat diatasi dengan pengambilan ubat, menunjukkan perlakuan yang melulu, mengambil dadah atau minuman beralkohol, atau  menunjukkan perlakuan yang boleh membahayakan diri atau orang sekeliling.

Lebih menakutkan, terdapat juga individu yang mempunyai gangguan psikologi yang serius mempunyai niat untuk membunuh diri. Antara tanda-tanda yang boleh dilihat adalah seperti bercakap atau menulis mahu mencederakan atau membunuh diri, mencari jalan untuk membunuh diri dengan melihat akses kepada pil dan bahan bakar serta memberikan hadiah yang sangat disayangi kepada orang lain.

Untuk mengatasi masalah ini, setiap individu yang mengalami gangguan psikologi perlu menyesuaikan diri dengan norma baharu melalui dua fasa penyesuaian kendiri, iaitu penyesuaian kendiri dalaman dan luaran. Penyesuaian kendiri dalaman merujuk individu membuat penyesuaian pada dirinya untuk memenuhi kehendak dan perubahan luaran bagi mencapai kesejahteraan diri. Penyesuaian ini melibatkan komponen sikap yang meliputi elemen tingkah laku diri, kognitif dan emosi.

Kognitif yang positif diterangkan sebagai kemampuan minda untuk meletakkan persepsi dan pemikiran yang baik dan positif pada setiap dasar, perintah dan polisi yang ditetapkan, misalnya arahan pihak kerajaan berhubung wabak COVID-19 yang beraspirasikan kesejahteraan sejagat. Sekiranya minda seseorang itu subur dengan elemen positif terhadap norma baharu, maka individu itu dapat melihat dan menetapkan sesuatu matlamat dengan jelas. Hal ini seterusnya dapat membuatkan seseorang individu itu melalui penyesuaian kendiri dengan baik walau apa jua halangan yang  mendatang. Sebagai contohnya, dengan memahami konsep perubahan sebagai lumrah kehidupan, perkara tersebut mampu menjadikan individu itu menerima perubahan dengan berlapang dada.

Seterusnya, perihal penyesuaian diperlukan apabila individu berhadapan dengan peristiwa, impak atau perubahan yang besar dalam hidup seperti kehilangan dan kematian orang tersayang serta berhadapan penyakit kronik atau pandemik COVID-19. Penyesuaian boleh membawa kepada kesan buruk psikologi seperti tekanan, kebimbangan, murung, cemas, gagal mengawal kemarahan, kecelaruan minda dan masalah tingkah laku sekiranya tidak diurus dengan baik.

Penyesuaian melalui kawalan tingkah laku diri dan emosi memainkan peranan penting dalam mengawal tindakan dan emosi menerusi strategi daya tindak yang betul selain menimbulkan rasa gembira dan tenang. Misalnya, apabila penjarakan fizikal dilaksanakan, individu masih boleh berinteraksi melalui media sosial dan amalan kerap mencuci tangan dilakukan apabila seseorang itu berurusan dengan pihak lain mampu mencipta persekitaran yang lebih selamat.

Pada waktu yang sama, orang ramai juga dinasihatkan untuk mendapatkan maklumat daripada sumber sahih seperti Kementerian Kesihatan Malaysia dan Majlis Keselamatan Negara. Hal ini untuk mengelakkan penerimaan maklumat palsu yang berlegar di media sosial yang boleh menimbulkan kebimbangan yang serius.

Bagi mengekalkan kesejahteraan psikologi, penjagaan diri yang baik seperti menjaga makan, tidur secukupnya, melakukan senaman serta meneruskan rutin harian seperti biasa amatlah digalakkan. Sekiranya seseorang itu dalam tempoh kuarantin, sokongan emosi dan mental amatlah penting. Mereka boleh berinteraksi dengan keluarga dan rakan-rakan secara dalam talian. Mereka juga boleh meluahkan kebimbangan yang dirasai serta dapatkan kaunseling secara dalam talian jika perlu.

Individu yang mempunyai gangguan psikologi perlu diberikan perhatian kerana mereka lebih sensitif terhadap tekanan, terutamanya yang mempunyai penyakit seperti gangguan keresahan, kecelaruan obsesif kompulsif dan kemurungan. Individu yang mempunyai kebimbangan yang ketara juga disarankan untuk mengurangkan pendedahan terhadap media seperti televisyen dan surat khabar. Satu daripada cara termudah untuk bertenang adalah dengan mengamalkan teknik relaksasi melalui amalan senaman dengan nafas panjang, relaksasi otot dan meditasi. Selain itu, dengan melakukan ibadat juga dapat memberikan ketenangan jiwa dan tubuh badan.

Individu yang mempunyai gangguan psikologi disarankan dapatkan penilaian psikiatri sekiranya mengalami perasaan cemas, gemuruh serta sedih yang berpanjangan hingga menjejaskan fungsi harian. Kesihatan mental adalah sama penting dengan kesihatan fizikal dan pencegahan pada peringkat awal dapat membantu seseorang itu menjalani kehidupan dengan lebih baik.


Nanoteknologi Pemangkin Ekonomi dan Kualiti Hidup Keluarga Malaysia

Untuk mendapatkan maklumat terkini, ikuti kami melalui Telegram

Kuala Lumpur – “Pelan Nano Negara merupakan dokumen sokongan utama bagi Dasar dan Strategi Nanoteknologi Negara (DSNN) 2021 – 2030 yang telah dilancarkan oleh Kementerian Sains, Teknologi dan Inovasi (MOSTI) pada bulan November 2021. DSNN 2021 – 2030 mencerminkan komitmen MOSTI terhadap inisiatif baharu dalam memacu sains, teknologi dan inovasi serta memanfaatkan potensi nanoteknologi sebagai pemangkin ekonomi dan meningkatkan kualiti kehidupan seluruh Keluarga Malaysia,” kata Menteri MOSTI, Yang Berhormat Dato’ Sri Dr. Adham Baba dalam Majls Pelancaran Pelan Hala Tuju Teknologi dan Produk Nano Negara 2021 – 2025 yang diadakan secara dalam talian hari ini.

Menurut beliau, penyelidikan berkenaan dengan teknologi nano boleh disifatkan sebagai penemuan yang paling penting pada abad ini bagi menghasilkan pelbagai ilmu baharu. Nanoteknologi melibatkan kajian manipulasi dan kejuruteraan bahan pada skala nano dalam mana-mana dimensi. Baru-baru ini, Perdana Menteri, Yang Amat Berhormat Dato’ Sri Ismail Sabri Yaakob telah mempengerusikan mesyuarat Majlis Sains Negara.

MOSTI sangat menghargai sokongan jitu daripada Yang Amat Berhormat Perdana Menteri terhadap potensi industri nanoteknologi tempatan.

Tambah beliau lagi, dalam tempoh lima tahun ini, industri nanoteknologi dijangka akan memberikan sebanyak 33 391 peluang pekerjaan untuk pelbagai peringkat dan dijangka menyumbang sebanyak RM151.5 bilion kepada Keluaran Dalam Negara Kasar (KDNK).

Mengulas dengan lebih lanjut tentang hal ini, antara usaha NanoMalaysia Berhad dalam mempergiat industi nanoteknologi ialah mempergiat penawaran khidmat nasihat dan sokongan kepada para usahawan yang mengeluarkan produk berasaskan nanoteknologi agar dapat memudahkan urusan usahawan untuk mendapatkan pengesahan persijilan nano. Promosi dan hebahan juga akan dilaksanakan bagi menerangkan kelebihan dan manfaat pengesahan persijilan nano ini. Pengesahan ini akan meningkatkan tahap keyakinan pengguna terhadap suatu produk nano yang berada dalam pasaran di dalam atau di luar negara.

Beliau juga mengumumkan bahawa MOSTI mengetengahkan tiga teras dalam Pelan Nano Negara bagi menyokong dan merancakkan industri nanoteknologi. Teras pertama ialah menyeragamkan pembangunan nanoteknologi Malaysia. Bagi memenuhi keperluan pasaran dalam lima tahun hingga 10 tahun akan datang, sebanyak empat sektor pelonjak yang terdiri daripada makanan dan pertanian, tenaga dan alam sekitar, peranti elektronik dan sistem serta kesejahteraan, perubatan dan penjagaan kesihatan.

Selain itu, teras kedua dalam Pelan Nano Negara ialah meningkatkan teknologi dan produk disokong oleh program intervensi dalam kalangan Perusahaan Kecil dan Sederhana (PKS). Pada tahun 2020, terdapat lebih 80 peratus industri nanoteknologi dipelopori oleh pihak PKS. Industri ini dijajarkan dengan Dasar Sains, Teknologi dan Inovasi Negara 2021 – 2030 dan Dasar Keusahawanan Nasional 2030 bagi meningkatkan KDNK sebanyak 50 peratus, meningkatkan nilai dagangan sebanyak 30 peratus dan mencipta kira-kira 80 peratus peluang pekerjaan baharu.

Seterusnya, teras ketiga dalam Pelan Nano Negara ini ialah menjadikan Malaysia sebagai Hub Nanoteknologi Serantau. Berdasarkan data daripada Global Inc. pada tahun 2020, pasaran Asia Pasifik diunjurkan sebanyak USD$2.671 trilion pada tahun 2025. Teras ini memerlukan kerjasama daripada pelbagai agensi dan kementerian lain. Oleh yang demikian, MOSTI akan bekerjasama dengan Perbadanan Pembangunan Perdagangan Luar Malaysia (MATRADE) dan Kementerian Perdagangan Antarabangsa dan Industri (MITI) dalam usaha memasarkan produk nano dari Malaysia pada peringkat global.

Industri nanoteknologi perlu dijajarkan dengan dasar dan hala tuju negara seperti Dasar Revolusi Perindustrian Keempat (4IR) Negara, Dasar Sains, Teknologi dan Inovasi Negara 2021-2030 dan MySTIE 1010.


Selamatkan Bumi dengan Diet Sihat

Tahukah anda bahawa kesihatan manusia turut memberikan kesan kepada bumi? Seiring dengan tema Hari Kesihatan Sedunia pada tahun ini, iaitu “Planet Kita, Kesihatan Kita”, orang ramai boleh membantu menjaga kesihatan bumi melalui penjagaan kesihatan diri sendiri.  Satu daripada cara yang boleh diamalkan adalah melalui makanan atau diet.

Kajian oleh Universiti of Leeds menyimpulkan bahawa diet sihat mempunyai pelepasan gas rumah hijau (GHG) yang lebih rendah. Melalui analisis yang dilakukan terhadap lebih daripada 40 000 jenis makanan, kajian tersebut menunjukkan makanan yang tidak sihat mengakibatkan hampir satu per empat daripada pelepasan GHG yang berkaitan dengan diet, manakala satu per tiga daripada pelepasan berkaitan dengan diet itu diperoleh daripada barangan daging, minuman (15 peratus), tenusu (14 peratus), dan kek, biskut serta konfeksi (lapan peratus). Jelaslah bahawa makanan dan minuman yang diproses adalah dua kali ganda berbahaya dan boleh menyebabkan seseorang itu terdedah kepada pelbagai risiko penyakit serta membawa kepada pelepasan GHG.

Laporan daripada Panel Antara Kerajaan tentang Perubahan Iklim atau Intergovernmental Panel on Climate Change baru-baru ini menyatakan terdapat kesan pengeluaran makanan terhadap alam sekitar. Laporan tersebut juga menggariskan perubahan tingkah laku dan gaya hidup sebagai satu daripada cara untuk menjaga alam sekitar.

Selain itu, Dr. S Anitha, Saintis Kanan Pemakanan di Institut Penyelidikan Tanaman Antarabangsa Tropika Separuh Gersang (ICRISAT) telah mengkaji faedah pemakanan sekoi. Beliau mendapati bahawa pengambilan makanan ini dapat memerangi kekurangan zat makanan. Sekoi dianggap sebagai tanaman pintar kerana kualiti pemakanannya yang tidak memerlukan banyak air untuk tumbuh. Sekoi juga tahan lasak dan tidak memerlukan banyak baja. Terdapat pelbagai jenis sekoi dan setiap satunya mengandungi peratusan nutrien dari segi jumlah kalsium, zat besi, beta-karotena, dan serat makanan yang berbeza-beza.

Seterusnya, Pusat Kajian Sains, Teknologi dan Dasar, Bengaluru melaporkan bahawa penggunaan sekoi boleh menjimatkan sebanyak 50 juta tan pelepasan GHG dan sekitar 300 bilion meter padu air setiap tahun berbanding dengan penggunaan beras dan gandum.

Menurut jurulatih nutrisi, Kripa Jalan, pemakanan lestari atau mampan memberikan impak yang lebih rendah kepada alam sekitar, melindungi biodiversiti, mengoptimumkan sumber, selamat, boleh diakses, dan yang lebih penting ialah mendapat nutrisi yang mencukupi dari segi kuantiti dan kualiti. Secara ringkasnya, cara pemakanan ini memenuhi keperluan masyarakat sambil melindungi dan memelihara alam sekitar.

Kaedah lain untuk memelihara alam sekitar adalah dengan mengutamakan tumbuh-tumbuhan dalam pemakanan. Pemakanan lestari atau mampan tidak bermakna seseorang itu menolak makanan berunsurkan daging sepenuhnya. Diet yang diamalkan haruslah mengandungi lebih banyak makanan yang berasaskan tumbuh-tumbuhan seperti buah-buahan dan sayur-sayuran.

Pengeluaran daging adalah penyumbang terbesar kepada pelepasan GHG dan beban alam sekitar. Hal ini disebabkan oleh aktiviti penternakan dan mengangkut ternakan juga memerlukan lebih banyak makanan, air, tanah, dan tenaga daripada tumbuh-tumbuhan. Satu daripada cara untuk mengurangkan kuantiti GHG adalah dengan mengurangkan mengambilan makanan yang berasaskan daging dan tenusu. Melalui tindakan tersebut, seseorang itu bukan sahaja dapat membantu planet menjadi tempat yang lebih baik, malah dapat memperbaiki kesihatan diri dengan diet yang lebih seimbang.


Pesakit Komorbiditi dan Warga Emas Diutamakan dalam Rawatan Paxlovid

Untuk mendapatkan maklumat terkini, ikuti kami melalui Telegram

Putrajaya – Penggunaan ubat antiviral Paxlovid merupakan satu lagi inisiatif kerajaan bagi melawan jangkitan COVID-19 dan keutamaan pemberian ubat ini diberikan kepada pesakit warga emas, pesakit dengan pelbagai komorbiditi serta masalah sistem imun.

Menurut Menteri Kesihatan Malaysia, Yang Berhormat Khairy Jamaluddin, pesakit yang diberikan skor tiga dan ke atas juga akan diberikan keutamaan untuk menerima rawatan dengan menggunakan ubat antiviral. Selain golongan berisiko tinggi dan pesakit COVID-19 pada tahap dua dan tahap tiga, rawatan ini juga boleh diberikan kepada individu yang berumur 18 tahun ke atas, termasuklah kepada mereka yang tidak memerlukan terapi oksigen.

Ubat antiviral Paxlovid perlu dimulakan dalam tempoh lima hari bergejala bagi mencapai keberkesanan yang optimum dan pesakit juga perlu memastikan pengambilannya mengikut dos yang disarankan.

Tambah beliau, ubat itu hanya ditawarkan di fasiliti kesihatan kerajaan, iaitu di Pusat Penilaian COVID-19 (CAC) dan hospital kerajaan. Pesakit COVID-19 yang hadir ke CAC dan hospital kerajaan akan disaring dan dinilai oleh pegawai perubatan berdasarkan jumlah skor bagi kriteria yang telah ditetapkan sebelum dimulakan dengan rawatan ubat Paxlovid.

Rawatan COVID-19 melalui pemberian ubat Paxlovid pada peringkat awal penyakit dapat mencegah jangkitan tersebut daripada menjadi lebih mudarat. Terdapat kajian yang menunjukkan bahawa penggunaan ubat ini boleh mengurangkan hampir 90 peratus risiko kemasukan ke hospital atau kematian.

Beliau juga berkata, penggunaan ubat ini bukan bertujuan untuk menggantikan vaksinasi COVID-19 serta pematuhan terhadap prosedur operasi standard (SOP) yang ditetapkan dalam mengawal penularan jangkitan COVID-19. Hal ini dikatakan demikian kerana vaksinasi COVID-19 tetap kekal sebagai senjata terbaik bagi memerangi wabak ini.

Pihak Berkuasa Kawalan Dadah (PBKD) telah meluluskan pendaftaran secara bersyarat Paxlovid sebagai ubat antiviral bagi rawatan COVID-19 pada 3 Mac yang lalu. Ubat ini mengandungi dua bahan aktif, iaitu PF-07321332/Nirmatrelvir dan Ritonavir dalam dua tablet yang berbeza.

Mengulas lebih lanjut tentang hal ini, beliau menjelaskan penghantaran fasa pertama ubat ini pada 9 April 2022 yang lalu dapat menampung rawatan bagi 48 000 orang pesakit dan kini dalam proses agihan ke fasiliti kesihatan kerajaan.

Setakat ini, penghantarannya telah dilakukan ke 14 buah hospital di setiap negeri, kecuali Sabah dan Sarawak yang dihantar ke stor logistik farmasi negeri masing-masing.


Kerjasama Maxis dan Hewlett Packard Enterprise Tawar Penyelesaian Digital MCE

Kuala Lumpur – Syarikat telekomunikasi Maxis dengan kerjasama Hewlett Packard Enterprise (HPE) menjadi perintis dalam memperkenalkan sistem penyelesaian digital untuk perniagaan yang dikenali sebagai Multi-access Edge Computing (MEC).

MEC ialah teknologi yang membolehkan masa tindak balas pengkomputeran sepantas satu digit milisaat dengan data yang diproses dan disimpan di pinggir rangkaian. Teknologi ini juga membolehkan sumber awan menjadi lebih dekat kepada pengguna akhir.

Menurut Ketua Pegawai Perniagaan Perusahaan Maxis, Paul McManus, teknologi MEC akan memperkasakan semua pelanggan perusahaan mereka dengan teknologi generasi akan datang.

“Penggunaan kelebihan pengkomputeran rangkaian akan mengurangkan keperluan untuk memindahkan sejumlah besar data ke pusat data yang jauh. Maklumat yang diproses atau disimpan juga lebih dekat dengan sumber dan proses pemindahan data dilakukan melalui rangkaian capaian berkelajuan tinggi yang selamat dan boleh dipercayai seperti 4G, 5G dan Wi-Fi,“ katanya lagi.

Tambahnya, MEC amat menarik kepada perniagaan yang mengendalikan aplikasi kelebihan masa kritikal seperti analisis data, kecerdasan buatan, automasi dan pembelajaran mesin.

Melalui sistem MEC ini, kecekapan dan ketepatan dapat ditingkatkan dengan ketara dalam masa nyata, seterusnya meminimumkan kos ketersambungan dan penyimpanan data.

“Pada masa ini, Maxis sedang membangunkan siri percubaan MEC yang memanfaatkan teknologi rangkaian boleh atur cara Maxis, awan (cloud), Internet Benda dan penyelesaian pintar,” katanya lagi.

Sementara itu, Pengarah Urusan HPE Malaysia, Robert Lye memaklumkan bahawa HPE sangat teruja dengan kerjasama ini dan berharap sokongan yang diberikan ini akan mencetuskan penggunaan teknologi canggih yang lebih berinovatif di Malaysia.

“MEC ialah teknologi perkhidmatan perusahaan yang berbeza, bernilai tinggi dan kami mengharapkan lebih banyak perusahaan muncul untuk menerima kelebihan yang boleh ditawarkan oleh MEC,” ujar beliau.

MEC berpotensi untuk digunakan dalam kamera video keselamatan berdefinisi tinggi yang memerlukan analisis masa nyata, pengecaman muka dan objek serta realiti terimbuh dan realiti maya dengan video analitik.


Lalat BSF Bantu Lupus Sisa Buangan Secara Lestari

Untuk mendapatkan maklumat terkini, ikuti kami melalui Telegram

Tanah Merah – Projek Dato’ Sri Tuan Ibrahim Tuan Man melalui Geran Pemangkin Bandar Rendah Karbon (GeRAK) memperkenalkan lalat tentera hitam (BSF) atau nama saintifiknya, Hermetia illucens untuk membantu dalam menguruskan sisa secara lestari di Kelantan.

Menurut Menteri Alam Sekitar dan Air, Yang Berhormat Dato’ Sri Tuan Ibrahim Tuan Man, projek pengurusan sisa lestari ini menggunakan larva spesies BSF yang akan membantu melupuskan pelbagai jenis sisa buangan organik harian.

Projek di bawah kelolaan Majlis Daerah Tanah Merah ini dijangka mampu mengurangkan lebih lima tan sampah di negeri ini. Secara tidak langsung, hal ini dapat meningkatkan jangka hayat tapak pelupusan sampah, memelihara sumber alam semulajadi dan mengurangkan pencemaran alam.

Mengulas lanjut, beliau memaklumkan bahawa projek ini bakal memberi manfaat kepada 27 000 penduduk bandar Tanah Merah. Di samping itu, anggaran potensi pengurangan karbon dioksida boleh mencecah hingga 1070 tan setahun yang bersamaan dengan nilai penyerapan karbon oleh 26 750 pokok teduhan yang telah matang.

“Kementerian optimis dengan pelaksanaan konsep bandar rendah karbon yang menyumbang kepada pembangunan ekonomi hijau domestik. Hal ini sekali gus mewujudkan peluang pekerjaan serta mampu menarik minat pelaburan asing,” ujarnya lagi.

Sementara itu, beliau menjelaskan GeRAK menerima peruntukan sebanyak RM35 juta menerusi Program Strategik Memperkasa Rakyat dan Ekonomi yang diluluskan kerajaan kepada seluruh pihak berkuasa tempatan (PBT) di Malaysia.

“Setakat ini, sebanyak 141 PBT telah memanfaatkan peruntukan ini untuk melaksanakan pelbagai inisiatif bandar rendah karbon merangkumi elemen tenaga, air, sisa, mobiliti dan kehijauan di kawasan atau fasiliti awam. Di negeri Kelantan sendiri, peruntukan dengan nilai keseluruhannya berjumlah RM2.94 juta sudah diluluskan untuk kegunaan 12 PBT,“ tambahnya lagi.

Beliau berkata demikian dalam ucapan ketika merasmikan Majlis Pelancaran Projek Pengurusan Sisa Lestari BSF di Pasar Borong Tanah Merah, semalam.

Turut hadir dalam majlis tersebut ialah Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar Negeri Kelantan, Yang Berhomat Tuan Haji Mohd Saripudin Tuan Ismail.


Peranan Ahli Fisioterapi Pencegahan Jatuh Warga Emas

Apakah definisi jatuh? Kejatuhan ditakrifkan sebagai peristiwa yang akan mengakibatkan seseorang itu secara tidak sengaja tersandung di atas tanah atau  permukaan dengan paras yang berbeza. Kejatuhan juga boleh dianggap sekiranya sebahagian daripada anggota badan seperti punggung atau lutut bersentuhan dengan tanah atau lantai. Keadaan jatuh ini merupakan suatu bentuk kemalangan dan perkara yang sering ditakuti oleh semua orang, terutamanya dalam kalangan warga emas.

Kini, penambahan bilangan warga emas di Malaysia kian bertambah. Statistik menunjukkan bahawa enam peratus (31 833 964 orang) daripada jumlah penduduk merupakan warga emas dan dijangkakan akan terus meningkat hingga 15 peratus menjelang tahun 2035. Fenomena ini amat membimbangkan kerana golongan warga emas merupakan kumpulan sasaran yang berisiko tinggi untuk jatuh.

Terdapat kajian di Amerika Syarikat yang mendapati bahawa nisbah satu daripada tiga orang yang berumur 65 tahun dan ke atas mengalami insiden jatuh pada setiap tahun. Oleh itu, jatuh ini merupakan perkara atau elemen penting untuk dicegah dan perlu dikurangkan risikonya bagi membantu warga emas mencapai kualiti hidup yang lebih baik.

Ternyata, setiap warga emas yang jatuh pasti akan mengalami beberapa komplikasi yang teruk seperti tulang patah, kecederaan, perasaan untuk takut jatuh, dimasukkan ke hospital, dan boleh mengakibatkan berlakunya kematian. Antara anggota yang sering berlakunya kepatahan ialah tulang pinggul, tulang belakang, pelvis, dan tangan.

Selain itu, terdapat juga kecederaan serius yang lain direkodkan bagi warga emas yang mengalami insiden jatuh ini seperti pendarahan atau kecederaan pada otak, yang memungkinkan mereka dimasukkan ke hospital dalam jangka masa yang lama. Perkara ini amat membimbangkan kerana boleh memberikan komplikasi yang lebih teruk dan berpanjangan seperti radang paru-paru, trombosis dan pulmonari embolisme yang boleh menyebabkan kematian jika tidak dirawat.

Faktor risiko untuk jatuh dalam kalangan warga emas ini termasuklah peningkatan umur, penggunaan ubat-ubatan yang berlebihan, gangguan kognitif, dan defisit organ deria. Namun begitu, jika diteliti dengan lebih mendalam, terdapat beberapa faktor luaran, dalaman dan situasi yang boleh menyebabkan seseorang itu jatuh dan kebanyakannya boleh dicegah.

Faktor dalaman merujuk perubahan fizikal dan mental yang biasanya berkaitan dengan penuaan (tetapi tidak dikaitkan dengan penyakit) yang dapat mengurangkan kekuatan dan kefungsian anggota badan.  Sebagai contohnya, penglihatan kabur, kekurangan persepsi kedalaman, kemerosotan periferal dan vestibular, kurang rangsangan deria sentuhan dan getaran, kurang daya keseimbangan badan, mobiliti pergerakan yang lemah, otot kaki lemah, penyakit akut dan kronik yang menjejaskan fungsi deria, neurologi, kognitif, dan otot, kecacatan kognitif serta polifarmasi (penggunaan empat atau lebih jenis ubat preskripsi). Akibatnya, pesakit warga emas akan menjadi lebih mudah terjatuh apabila mereka berhadapan dengan sebarang cabaran atau halangan ketika bergerak.

Sementara itu, faktor luaran seperti pencahayaan yang kurang baik, tangga yang tidak selamat dan permukaan lantai yang tidak teratur atau licin serta penggunaan alat bantuan berjalan yang tidak sesuai menjadi penyumbang kepada faktor insiden jatuh ini. Keadaan ini sangat berisiko kepada warga emas dan kebanyakannya faktor ini boleh diubah suai.

Ahli fisioterapi boleh memainkan peranan penting dalam pencegahan jatuh dalam kalangan warga emas. Peranan utama ahli fisioterapi, termasuklah memberikan pendedahan risiko dan kesan insiden jatuh, mengajar dan membantu warga emas ini cara untuk bangun dari lantai dengan selamat dan memastikan kekuatan anggota badan warga emas yang jatuh berada dalam keadaan yang optimum.

Seterusnya, aktiviti senaman yang berstruktur dan berdisiplin dapat membantu mencegah risiko jatuh dalam kalangan warga emas. Senaman berstruktur berkonsepkan santai dengan pelbagai elemen sangat sesuai untuk mencegah insiden jatuh. Berikut merupakan beberapa aktiviti senaman asas dan berstruktur yang sering dipreskripsikan oleh ahli fisioterapi:

· Boleh dilakukan dalam keadaan duduk atau berdiri.

· Regangan tangan boleh dilakukan dengan tangan menyentuh belakang badan dan ditolak dengan menggunakan tangan sebelah lagi.

· Regangan paha perlu dibuat dalam keadaan kaki lurus dan tangan perlu mencuba untuk menyentuh ibu jari kaki.

· Senaman regangan perlu bertahan selama 15 saat dan diulang sebanyak tiga kali hingga lima kali.

· Di atas tanah rata atau beberapa permukaan yang lebih mencabar (tidak sekata atau lembut).

· Dilakukan pada satu kaki atau dua kaki atau dalam kedudukan separuh melutut (ada kerusi untuk keselamatan atau berteman).

· Setiap aktiviti boleh dilakukan dalam seminit atau dua minit.

· Boleh menggunakan beban atau anggota badan sendiri atau theraband ketika bersenam.

· Senaman kekuatan tangan boleh dilakukan dengan mengangkat beban ke atas dan menghala ke siling serta membengkokkan siku.

· Senaman anggota bawah boleh dilakukan dalam keadaan duduk dengan menggunakan theraband dan mengikatnya pada pergelangan kaki serta meluruskan lutut ke hadapan.

· Senaman “duduk-bangun-duduk” juga boleh dilakukan bagi meningkatkan kekuatan anggota bawah.

· Berjengket dengan teman atau menggunakan kerusi untuk meningkatkan kekuatan di otot betis.

· Senaman kekuatan boleh dilakukan sebanyak 30 ulangan.

Senaman di atas  boleh dilakukan selama 30 minit untuk lima hari setiap minggu atau dilakukan selama 50 minit untuk tiga hari setiap minggu dengan intensiti sederhana rendah.

Sebagai kesimpulannya, insiden jatuh boleh menjadi perkara yang membimbangkan dan boleh mengakibatkan kecederaan. Insiden jatuh juga menyebabkan keyakinan seseorang itu untuk bergerak akan berubah serta goyah. Dengan melakukan senaman berkonsepkan pelbagai komponen atau mempunyai asas kekuatan dan keseimbangan selama tiga kali atau lima kali dalam seminggu, keseimbangan dan mobiliti seseorang itu dapat ditingkatkan dan mobiliti dan seterusnya mencegah insiden jatuh dalam kalangan warga emas.


Isu Privasi dan Keselamatan Data Pengguna dalam Teknologi Metaverse

Untuk mendapatkan maklumat terkini, ikuti kami melalui Telegram

Konsep metaverse menjadi perhatian umum apabila syarikat Facebook membuat penjenamaan semula kepada nama Meta Platforms. Penjenamaan semula ini dilakukan kerana perubahan fokus dan strategi oleh syarikat Meta dan Mark Zuckerberg untuk beralih daripada perkhidmatan media sosial dua dimensi berbentuk laman sesawang kepada perkhidmatan yang berteraskan konsep metaverse. Langkah ini mudah mendapat perhatian kerana Meta merupakan pengendali kepada aplikasi media sosial yang digunakan oleh banyak pengguna di serata dunia, iaitu Facebook dan WhatsApp.

Walau bagaimanapun, Meta bukanlah satu-satunya syarikat yang berminat dengan metaverse. Platform yang menggunakan teknologi dan konsep metaverse seperti Decentraland telah wujud dan menawarkan hartanah maya yang boleh dibeli dengan menggunakan token blok rantai Ethereum, manakala laman sesawang The Sandbox pula menawarkan perkhidmatan permainan dalam talian berasaskan metaverse.

Metaverse turut diimplimentasi dalam aplikasi dalam talian lain seperti Second Life, Fortnite dan Roblox. Laporan daripada laman sesawang Forbes pada 21 Januari 2022 menyatakan bahawa syarikat gergasi teknologi seperti Google, Microsoft, Apple, dan Meta sedang berlumba-lumba bagi menghasilkan set kepala terbaik untuk pengguna menikmati persekitaran metaverse. Selain itu, laman sesawang Forbes turut tidak ketinggalan menyiarkan pelbagai laporan bersiri dan liputan khas berkaitan dengan metaverse.

Apakah sebenarnya metaverse? Dari segi istilah, metaverse ialah hasil gabungan morfem meta yang bermaksud pascarealiti dan verse daripada singkatan universe atau alam. Dari segi sejarahnya pula, istilah metaverse muncul pertama kali dalam novel fiksyen sains nukilan Neal Stephenson yang berjudul Snow Crash terbitan pada tahun 1992. Pada masa ini, konsep metaverse ditakrifkan sebagai jaringan persekitaran maya tiga dimensi yang membolehkan manusia terlibat dalam interaksi sosial dan berinteraksi dengan persekitaran maya.

Secara umumnya, interaksi ini perlu menggunakan teknologi dan peranti canggih antara muka manusia-komputer, termasuklah kaca mata, gogel, sarung tangan, set kepala, sut badan, dan sebagainya yang membolehkan pengguna memberikan arahan dan merasai pengalaman dalam metaverse seperti berada dalam dunia sebenar.

Metaverse menggabungkan realiti maya (VR) dengan realiti terimbuh (AR), yakni pengguna bersosial dengan menggunakan avatar (wakil maya) dalam jaringan dunia maya dan berinteraksi dengan objek digital. Disebabkan oleh metaverse menggabungkan VR dan AR, maka pengalaman pengguna turut berupaya merentas persekitaran maya dan alam realiti. Gelombang teknologi ini dikatakan bakal mengubah cara pendidikan, perniagaan, pekerjaan jarak jauh, dan hiburan.

Selain itu, metaverse juga dikaji dan diteroka dalam kalangan penyelidik hingga menerbitkan konsep berkaitan dengan metamasyarakat, metaekonomi, metaperusahaan, metabandar, dan metapendidikan yang diolah berdasarkan masalah dalam alam realiti. Namun begitu, fokus penyelesaian lebih kepada menyelesaikan masalah dalam metaverse. Metaverse dianggap sebagai suatu alam yang selari dengan alam realiti. Oleh itu, metaverse turut bakal menghadapi masalah sepertimana yang berlaku dalam alam realiti.

Dunia maya tanpa sempadan seperti metaverse menimbulkan konflik antara keterbukaan dan privasi. Hal ini kerana matlamatnya adalah sebagai platform awam yang membolehkan pengguna bersosial dan merentas pelbagai persekitaran yang berbeza secara maya. Sepertimana jaringan laman sesawang yang membenarkan pengguna melayari mana-mana laman sesawang awam yang dibekalkan melalui perkhidmatan pelayan laman sesawang, metaverse juga membenarkan penggunanya merentasi persekitaran peribadi masing-masing ke dalam persekitaran pengguna lain sebagai satu daripada aktiviti sosial.

Namun begitu, keterbukaan ini menimbulkan persoalan seperti adakah metaverse membenarkan pengguna merentas hak peribadi orang lain secara bebas hingga tiada lagi privasi? Persekitaran tertutup bertentangan dengan matlamat umum metaverse yang memerlukan ruang untuk pengguna bersosial dengan bebas. Hal ini kerana pada dasarnya jaringan persekitaran maya ini perlu mengutamakan keterbukaan bagi membentuk ruang dan pelbagai persekitaran kepada penggunanya. Maka, sekiranya privasi pengguna dan data sensitif perlu dilindungi, pendekatan baharu perlu dibentuk bagi memastikan wujudnya batasan untuk membolehkan pengguna menjaga hak privasinya.

Di samping itu, aktiviti bersosial dalam metaverse juga perlu melibatkan kepercayaan sesama pengguna. Pengguna tidak dapat melihat individu sebenar, iaitu dengan siapa mereka berinteraksi kerana interaksinya diwakili oleh avatar. Sedangkan pada masa yang sama, tahap kebolehpercayaan pengguna yang menampilkan dirinya melalui avatar masih boleh dipersoalkan. Hal ini disebabkan oleh penampilan digital dalam alam maya belum tentu menampilkan identiti sebenar pemiliknya.

Isu penggodaman dan pencurian identiti yang berlaku pada teknologi sedia ada tentunya boleh berlaku dalam metaverse. Kaedah pengesahan identiti dengan menggunakan nama pengguna dan kata laluan jelas tidak memadai untuk menghalang pencurian identiti kerana selain penggodaman dan intipan, sebahagiannya turut berlaku disebabkan oleh kecuaian daripada pihak pengguna.

Sementara itu, perlindungan yang wujud melalui penggunaan kata laluan akan lenyap sekiranya pengguna itu sendiri menyerahkan kata laluan atau lalai menjaganya hingga berjaya diintip oleh penggodam. Aktiviti kejuruteraan sosial untuk mendapatkan data pengguna juga sukar dikawal kerana sebahagiannya melibatkan sistem yang pelbagai dan di luar kawalan, misalnya komunikasi peribadi melalui sistem pesanan ringkas (SMS) atau media sosial seperti WhatsApp digunakan untuk mendapatkan maklumat dan memperdayakan pengguna.

Hal ini membawa kepada aktiviti memalsukan identiti sekali gus menimbulkan isu kebolehpercayaan sesama pengguna. Oleh itu, isu kepercayaan perlu ditangani dengan meningkatkan perlindungan terhadap identiti pengguna, mendidik pengguna supaya sentiasa menjaga maklumat dan data peribadi dengan cermat, berwaspada dengan helah dan perangkap penipu, selain pengendali aplikasi membangunkan ciri keselamatan seperti pembinaan reputasi yang dapat memastikan seseorang pengguna boleh dipercayai oleh pengguna lain.

Disebabkan oleh metaverse menggabungkan alam maya dan alam realiti, gabungan data dan maklumat tentunya akan menghasilkan sejumlah data dan maklumat yang banyak daripada alam maya dan alam fizikal. Keperluan kepada kaedah pengurusan, penyimpanan dan pemprosesan pasti turut berubah kerana bentuk data baharu mungkin tidak sama dengan bentuk data sedia ada.

Kewujudan data dan maklumat yang lebih banyak tentunya meningkatkan risiko kecurian dan peluang kepada penjenayah untuk mencuri dan menyalahgunakan data serta maklumat yang tersimpan. Ditambah pula dengan kaedah dan teknologi pengurusan dan pemprosesan data yang baharu serta pelbagai akan meningkatkan kompleksiti dalam melindungi data dan maklumat tersebut.

Selanjutnya, penggunaan metaverse melibatkan teknologi VR dan AR. Hal ini mewujudkan penggunaan pelbagai bentuk data dan peranti berbeza berbanding dengan media sosial sedia ada. Kebanyakan data yang dikutip daripada pengguna metaverse lebih bersifat peribadi, termasuklah mimik dan ekspresi wajah, gambar dan kedudukan retina serta pergerakan anggota badan.

Data ini dikutip untuk membolehkan pengguna berinteraksi dengan persekitaran maya dan objek digital dengan efektif. Sekiranya data tidak dilindungi, semua data ini boleh menjurus kepada kegiatan pemalsuan identiti atau aktiviti memprofil pengguna bagi tujuan pengiklanan, intipan, fitnah, dan sebagainya tanpa pengetahuan pengguna. Apatah lagi sekiranya data tersebut melibatkan hal yang sensitif seperti kesihatan dan perubatan.

Selain melindungi data semasa penghantaran dan komunikasi melalui rangkaian dan sambungan, peranti dan perkakasan yang digunakan juga perlu dilindungi supaya tidak menjadi sasaran perisian hasad dan perisian pengintip. Ketika ini, sudah wujud pelbagai perisian botnet, termasuklah Mirai Botnet dan BotenaGo yang menyasarkan peranti dalam rangkaian Internet Benda (IoT) dan semestinya peranti bagi metaverse tidak akan terlepas daripada menjadi sasaran. Dengan menggunakan botnet tersebut, penggodam boleh mencapai dan mengawal peranti itu dari jauh sepertimana kes yang pernah berlaku sebelum ini, iaitu penggodam berjaya mengawal kamera litar tertutup atau lengan robot industri secara jarak jauh.

Dalam penggunaan media sosial sedia ada, peraturan dan undang-undang berkaitan dengan privasi data masih lagi menjadi pertikaian. Negara yang berbeza juga mengamalkan polisi dan undang-undang yang berbeza berkaitan dengan hak pengguna terhadap data mereka. Sebagai contohnya, isu Kesatuan Eropah (EU) yang menggubal undang-undang menghalang pemindahan dan penyimpanan data Facebook oleh Meta Platforms ke dalam pelayan di Amerika Syarikat. Disebabkan oleh halangan tersebut, Meta mengancam untuk menutup perkhidmatan Facebook dan Instagram di Eropah.

Metaverse memerlukan undang-undang yang berbeza. Menurut laporan daripada laman sesawang Euronews, negara EU lebih mengambil pendekatan cuba untuk memahami metaverse terlebih dahulu sebelum dapat membuat keputusan tentang cara untuk menggubal undang-undang berkaitan dengan teknologi tersebut.

Sebagai kesimpulannya, metaverse merupakan teknologi terkini yang berpotensi menimbulkan isu baharu berkaitan dengan privasi dan keselamatan data pengguna. Isu tersebut meliputi cara untuk melindungi privasi, pengurusan data, langkah melindungi keselamatan data dan peranti, mengawal kebolehpercayaan terhadap identiti pengguna serta cara menggubal undang-undang dan akta berkaitan dengan penggunaan metaverse. Walaupun teknologi ini dikatakan baru sahaja melalui fasa atau gelombang kedua, ternyata telah menarik minat pelbagai syarikat gergasi aplikasi dalam talian sekali gus membolehkannya berpotensi untuk berkembang dengan maju.

Penulis merupakan pensyarah dan penyelidik dalam Kumpulan Penyelidikan Keselamatan Maklumat di Fakulti Sains Komputer dan Teknologi Maklumat, Universiti Putra Malaysia, Serdang.Â


Pulihkan Jati Diri Masyarakat untuk Menawan ASEAN

Untuk mendapatkan maklumat terkini, ikuti kami melalui Telegram

Kuala Lumpur – Usaha memperkukuh status bahasa Melayu di persada antarabangsa yang diterajui YAB Perdana Menteri, Dato’ Sri Ismail Sabri Yaakob semasa lawatan ke beberapa negara di rantau ASEAN telah memberikan nafas baharu kepada bahasa ibunda kita. Walau bagaimanapun, Menteri Pendidikan, Kebudayaan, Penyelidikan dan Teknologi Indonesia, Nadiem Makarim dalam kenyataannya pula menolak cadangan Malaysia untuk menjadikan bahasa Melayu sebagai bahasa rasmi kedua blok ASEAN.

Sehubungan dengan itu, sebagai rakyat Malaysia, perlu ada agenda untuk memartabatkan bahasa Melayu agar tercapai hasrat untuk menawan ASEAN. Sebagai bahasa perantaraan, konsep bahasa serantau perlu difahami dari perspektif ilmiah ataupun politik. Bahasa Melayu yang bervariasi bergantung kepada masyarakat yang menuturnya. Oleh itu, masyarakat perlu memperkasakan dan memantapkan bahasa Melayu di negara sendiri terlebih dahulu sebelum meluaskannya ke peringkat yang lebih jauh.

Menurut Prof. Emeritus Datuk Dr. Nik Safiah Karim, mantan Profesor Pengajian Melayu, Universiti Malaya, apabila negara merdeka, bahasa Melayu tidak lagi menjadi bahasa orang Melayu tetapi bahasa untuk rakyat Malaysia tidak mengira kaum. Banyak juga orang Melayu yang tidak berasa bangga dengan bahasa ibunda mereka dan lebih bermegah dengan bahasa asing. Sekiranya tiada rasa bangga terhadap bahasa ibunda sendiri, maka akan hilanglah konsep jati diri. Yang paling penting ialah sikap. Gerakan untuk menyedarkan orang Melayu ini perlu diadakan bagi memulihkan kembali jati diri masyarakat agar mencintai bahasa Melayu sebagai asas pembinaan negara Malaysia.

Sebelum kita hendak menjual bahasa sendiri ke negara luar, kita perlu ada usaha untuk mencintai bahasa kita agar bahasa kita dihormati.

Tambah Yang Berhormat Senator Wan Ahmad Fayhsal Wan Ahmad Kamal, Timbalan Menteri Perpaduan Negara Malaysia pula, persoalan bahasa masih belum selesai dalam negara ini. Ahli politik muda banyak yang memperkecilkan usaha murni kerajaan untuk mengangkat bahasa Melayu ke pentas antarabangsa. Sikap ini perlu diubah kerana kita sepatutnya bangga akan identiti kita termasuklah dalam isu dasar budaya kebangsaan. Masyarakat perlu mempunyai satu identiti yang teguh untuk dijadikan benteng bagi berdepan dengan arus globalisasi.

Tidak salah jika kita bertutur dalam bahasa Melayu di peringkat antarabangsa walaupun kita fasih bertutur dalam bahasa Inggeris. Kita boleh menjadikan bahasa Melayu sebagai satu strategi pemasaran yang baik kerana bahasa ibunda boleh menjadi sumber ekonomi yang dapat memajukan negara.

Hal ini turut dipersetujui oleh Prof. Emeritus Datuk Dr. Teo Kok Seong, iaitu Felo Institut Kajian Etnik (KITA), Universiti Kebangsaan Malaysia yang menyatakan bahawa banyak ahli masyarakat yang tiada jati diri yang menyebabkan punca kegagalan dalam beberapa aspek pembentukan negara bangsa. Seharusnya sebagai rakyat Malaysia, kita harus berjiwa besar dengan menggunakan bahasa Melayu sebagai bahasa perpaduan. Sudah terbukti bahawa bahasa ialah alat untuk menyatupadukan masyarakat berbilang kaum.

Apabila kita merdeka, bahasa Melayu tidak lagi menjadi bahasa orang Melayu. Jika orang Melayu tidak berbangga dengan jati dirinya, maka mudah untuk mereka menerima unsur dari luar. Oleh itu, jati diri masyarakat perlu dipulihkan kembali dengan mencintai bahasa Melayu sebagai asas pembinaan negara Malaysia.

Tambah Zack Kirana, iaitu Tutor Bahasa Melayu, dari MC Plus, orang Malaysia mempunyai dasar keterbukaan yang terlalu meluas terhadap bahasa asing. Istilah luar mudah mempengaruhi masyarakat kerana pengaruh dasar keterbukaan kita untuk menerima budaya dan bahasa asing yang begitu besar dalam masyarakat.

Kita perlu lantang dalam menegakkan kebenaran bahawa bahasa Melayu merupakan bahasa yang wajib diaplikasikan.

Berdasarkan pengalamannya sebagai guru, banyak kosa kata dan peribahasa Melayu yang masih tidak diketahui oleh masyarakat. Oleh itu, kita perlu memulihkan bahasa sendiri yang tenat ini dalam kalangan masyarakat kita terlebih dahulu dalam usaha untuk memartabatkan dan mengangkat bahasa Melayu ke peringkat ASEAN.

Demikianlah antara penerangan menarik daripada para panel undangan dalam Program Wacana Siri 336, terbitan Sinar Harian yang disiarkan secara langsung menerusi platform media sosial Sinar Harian termasuk di FB Sinar Harian dengan judul “Mampukah Bahasa Melayu Tawan ASEAN” pada pukul 3.00 petang tadi. Moderator program pula ialah Ismail Adnan.


Penjaga dan Pelawat Dibenarkan untuk Menemani Pesakit – KKM

Putrajaya – Kementerian Kesihatan Malaysia (KKM) dalam satu kenyataan media yang dikeluarkan semalam membenarkan pesakit yang dirawat di wad untuk ditemani oleh penjaga dan menerima pelawat mulai 23 April 2022.

Menurut Ketua Pengarah KKM, Yang Berbahagia Tan Sri Dato’ Seri Dr. Noor Hisham Abdullah, polisi dan garis panduan yang diguna pakai dalam penyampaian perkhidmatan kesihatan di fasiliti kementeriannya sentiasa disemak dan dikemas kini berdasarkan perkembangan terkini jangkitan COVID-19 di dalam dan di luar negara.

Tambah beliau, langkah ini diambil setelah mengambil kira kepentingan sokongan psikososial, terutamanya daripada ahli keluarga pesakit dalam membantu proses penyembuhan seseorang pesakit.

Beliau berkata secara umumnya, pelawat dan penjaga yang dibenarkan mestilah berumur 12 tahun ke atas, telah lengkap vaksinasi COVID-19 dan tidak tergolong dalam kumpulan berisiko tinggi untuk mendapat jangkitan COVID-19.

Bagi penjaga kategori pesakit tertentu yang perlu menjalani ujian RTK-Ag kendiri, ujian perlu dilakukan dalam tempoh 24 jam sebelum ketibaan di hospital dan tarikh serta masa ujian dijalankan perlu dinyatakan berserta gambar sebagai bukti.

Kriteria lain juga ialah penjaga atau pelawat tidak disyaki menghidap COVID-19 atau individu dalam pemantauan (PUS) dan tidak mempunyai gejala COVID-19. Mereka juga perlu mengisi borang deklarasi COVID-19 serta mematuhi segala prosedur operasi standard (SOP) dan memakai alat pelindung diri (PPE) seperti yang telah ditetapkan.

Beliau juga menjelaskan bagi penjaga pesakit bukan COVID-19 yang berada di wad serta individu yang ingin menemani ibu mengandung semasa proses bersalin, mereka perlu menjalani ujian saringan COVID-19, iaitu RTK-Ag kendiri dan disahkan negatif.

Lawatan dalam kalangan ahli keluarga kepada pesakit bukan COVID-19 yang berada sama ada di wad, Unit Rawatan Rapi atau sedang tenat adalah dibenarkan, namun begitu hanya terhad kepada dua orang pelawat pada satu-satu masa.

Tambah beliau lagi, hanya seorang penjaga dibenarkan bagi pesakit bukan COVID-19 yang menerima rawatan sebagai pesakit luar atau jabatan kecemasan dan mereka juga digalakkan untuk menjalani ujian COVID-19 dengan menggunakan RTK-Ag kendiri sebelum hadir ke fasiliti kesihatan.

Bagi pesakit COVID-19, kehadiran penjaga hanya dibenarkan bagi pesakit yang memerlukan penjagaan khusus dan pesakit kanak-kanak dan bagi tujuan tersebut, penjaga perlu menjalani ujian RTK-Ag kendiri dan disahkan negatif serta perlu diulang sekiranya penjaga tersebut bergejala dan sebelum pulang ke rumah.

Jelas beliau lagi, tiada pelawat dibenarkan bagi pesakit COVID-19 kecuali bagi pesakit yang sedang tenat, sama ada di wad atau Unit Rawatan Rapi dan hanya dua orang pelawat dibenarkan pada satu-satu masa. Mereka juga digalakkan untuk melakukan ujian COVID-19 dengan menggunakan RTK-Ag kendiri sebelum lawatan tersebut.

KKM dalam kenyataan itu juga menekankan bahawa dalam keadaan tertentu apabila risiko penularan COVID-19 adalah tinggi seperti berlakunya wabak COVID-19 di hospital, pihak hospital boleh melakukan beberapa pengubahsuaian kepada polisi sedia ada bagi memastikan kesihatan dan keselamatan semua pihak.


Lalat Askar Hitam dalam Pengurusan Sisa Makanan

Untuk mendapatkan maklumat terkini, ikuti kami melalui Telegram

Berdasarkan kajian yang dijalankan oleh Jabatan Pengurusan Sisa Pepejal Negara, penyumbang utama kepada komposisi sisa pepejal ialah sisa makanan, iaitu sebanyak 44.5 peratus daripada jumlah keseluruhan sisa yang dijana setiap hari. Daripada jumlah ini, sektor perindustrian, komersial dan keinstitusian yang merangkumi pasar borong, pasar basah serta pasar tani sahaja menghasilkan sebanyak 31.4 peratus atau lebih kurang 440 kilogram sisa makanan setiap hari. Selebihnya, sisa makanan disumbang oleh kediaman rumah rakyat Malaysia yang mencakupi sekurang-kurangnya sebanyak 1.17 kilogram sisa makanan setiap hari bagi setiap individu. Jumlah keseluruhan sisa ini dianggarkan akan terus meningkat dan lebih membimbangkan, hal ini akan menyumbang kepada ketepuan tapak pelupusan sampah di seluruh negara.

Usaha Kementerian Alam Sekitar dan Air menerusi Projek Pengurusan Sisa Lestari Lalat Askar Hitam dilihat mampu memantapkan pengurusan sisa makanan harianÂ secara lestari termasuklah di tempat pelupusan sampah. Lalat askar hitam atau nama saintifiknya Hermetia illucens ialah spesies lalat yang boleh dijumpai di negara beriklim tropika yang digunakan bagi memproses pelbagai jenis bahan buangan organik harian atau sisa makanan. Lalat askar hitam dikatakan dapat membantu mengurangkan sisa sampah makanan di tapak pelupusan, selain dapat memelihara sumber alam semula jadi dan mengurangkan pencemaran alam.

Lalat askar hitam ialah sejenis lalat yang tidak dikategorikan sebagai haiwan pembawa penyakit. Lalat dewasa ini berukuran antara tujuh milimeter hingga 10 milimeter dan menyerupai penyengat kecil, tetapi tidak mempunyai mulut. Lalat ini berwarna hitam dan keperang-perangan. Tempoh hidup seekor lalat askar hitam dewasa adalah sekitar lima hari hingga tujuh hari sahaja. Oleh sebab serangga dewasa ini tidak mempunyai mulut, lalat ini tidak boleh dijadikan penyebab pembawa penyakit, kecuali apabila hinggap di makanan manusia yang sememangnya sudah busuk.

Seekor lalat askar hitam boleh bertelur antara 500 biji hingga 900 biji telur selama hayatnya. Selepas telur menetas, larva akan merangkak ke tempat gelap dan busuk untuk mencari makanan. Sekiranya cuaca membenarkan dan makanan cukup, larva boleh matang dalam tempoh 20 hari. Selepas itu, larva ini akan masuk ke dalam tanah dan berubah menjadi pupa selepas beberapa hari. Larva boleh hidup sehingga tempoh enam bulan sekiranya makanan masih mencukupi. Anggaran tempoh hayat seekor lalat askar hitam yang terpanjang semasa di peringkat larva bergantung kepada ketersediaan makanan. Larva inilah yang digunakan untuk melupuskan sisa makanan secara lestari.

Fungsi fasiliti lalat askar hitam adalah untuk memproses hasil pungutan sisa dari pasar borong, pasar basah atau pasar tani yang mengambil masa selama 14 hari hingga 21 hari. Proses ini juga dijangka dapat mengurangkan penjanaan sebanyak lima tan sehari sampah yang dibuang ke tapak pelupusan sisa dengan potensi pengurangan pembebasan sebanyak tiga tan karbon dioksida setara dalam sehari di samping menjimatkan kos pengurusan serta mengurangkan kebergantungan terhadap tapak pelupusan sampah yang kini mengalami isu kekurangan tapak pelupusan.

Jangka hayat sesebuah tapak pelupusan adalah di antara 20 tahun hingga 25 tahun bergantung pada keluasannya. Tanah yang dijadikan tapak pelupusan sampah pula tidak boleh digunakan untuk sebarang pembangunan atau projek kerana perlu dirawat sekurang-kurangnya selama 20 tahun berikutan terdapatnya air larutan serapan dan gas berbahaya dengan kadar pencemaran sangat tinggi. Selain itu, aktiviti pembangunan terutamanya di kawasan bandar yang semakin pesat menyukarkan proses mendapatkan tanah yang sesuai untuk dijadikan kawasan pelupusan sampah.

Selain itu, lalat askar hitam juga boleh menjadi sumber alternatif makanan untuk haiwan ternakan seperti ayam. Secara umumnya, lalat askar hitam senang membiak, bukan bawaan vektor penyakit dan tidak berbahaya kepada manusia. Kitar hidup larva lalat askar hitam adalah dalam lingkungan 45 hari. Hal ini bermakna apabila larva tersebut dibela dalam tempoh 15 hingga 18 hari, hasilnya sudah boleh tersedia. Proses penternakan lalat ini tidak memerlukan kawasan yang besar. Sebagai contohnya, larva lalat ini boleh diletakkan dalam sebuah besen bersama-sama dengan sisa makanan dan dibiarkan membesar hingga saiznya hampir satu inci. Pada ketika ini, larva yang padat dengan sumber protein ini sudah boleh diproses untuk menjadi makanan ikan atau ternakan lain.

Manfaat lalat askar hitam dalam menghasilkan makanan ternakan secara komersil sebenarnya bukanlah perkara baharu dan kaedah ini sudah digunakan secara meluas di luar negara. Spesies lalat ini dipilih secara khusus kerana selera makannya yang luar biasa. Seekor larva lalat askar hitam mampu memproses sebanyak setengah gram bahan organik setiap hari. Larva lalat ini dilaporkan memang boleh memakan pelbagai jenis sisa makanan, termasuklah buah yang busuk, sayuran yang reput, daging, sampah organik dan pelbagai lagi sisa makanan dan buangan.

Sementara itu, residu yang dihasilkan oleh larva lalat ini boleh dijadikan sebagai baja organik atau baja kompos bagi menggantikan baja kimia untuk kegunaan di sektor pertanian. Pada awal tahun ini, Swidweb Solutions, syarikat terbitan Universiti Tun Hussein Onn Malaysia dengan kerjasama SWM Environment Sdn. Bhd. Johor telah mengumpulkan sisa makanan daripada komuniti setempat dan juga restoran berhampiran dan mengitar semula sisa makanan tersebut menggunakan teknik fasiliti larva lalat askar hitam untuk menghasilkan baja organik yang lebih mesra alam. Terdahulu, pada tahun 2021, sebanyak 100 peserta telah menyertai program pengumpulan sisa ini dan berjaya mengumpulkan kira-kira 15 000 kilogram sisa makanan untuk dikompos lalu dijadikan baja organik. Kajian menunjukkan teknik ini dapat membantu dalam proses penguraian sisa makanan dengan selamat dan mesra alam untuk menghasilkan baja organik berkualiti bagi kegunaan bercucuk tanam dan komersial.


Persekitaran Kondusif, Kesihatan Terjamin – Raja Muda Perlis

Kangar – “Rakyat khususnya di Perlis seharusnya sentiasa bersyukur kerana masih dapat hidup dalam persekitaran yang baik dan terkawal. Udara dan sumber air di Perlis juga kurang tercemar. Negeri Perlis juga jarang-jarang mengalami cuaca yang ekstrim sehingga mengakibatkan banjir besar, tanah runtuh dan sebagainya. Selain itu, bekalan air bersih juga bukan isu di negeri ini. Oleh itu, masyarakat diseru untuk bersama-sama melipatgandakan usaha untuk terus menjaga alam sekitar,” titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail.

Apabila persekitaran kondusif, maka kesihatan juga akan terjamin. Demikian titah DYTM Raja Muda Perlis selepas berkenan berangkat menyempurnakan penyerahan sumbangan Majlis Agama Islam dan Adat Istiadat Melayu Perlis (MAIPs) berjumlah RM21 000 kepada 30 orang asnaf terpilih dalam kalangan anak kariah Masjid Al Istiqamah, Telok Jambu, Kangar baru-baru ini. Masing-masing menerima RM700 setiap seorang yang diagihkan melalui amilnya, Yunus Kasa.

Bersempena dengan Hari Bumi yang diperingati pada 22 April setiap tahun dengan tema “Invest in Our Planet” pada kali ini bagi menunjukkan sokongan terhadap perlindungan alam sekitar. Peningkatan kes penyakit bawaan vektor seperti denggi dan malaria, bekalan makanan dan air minuman yang tidak selamat serta kejadian yang berlaku ekoran cuaca ekstrim seperti banjir besar di sesetengah tempat lain telah memberikan pengajaran kepada masyarakat bahawa hal ini boleh memberikan tekanan kepada ketidakseimbangan dalam penyampaian perkhidmatan kesihatan. Perkara ini juga akan memberikan impak yang sangat tinggi, terutamanya kepada golongan yang lemah dan rentan.

Sementara itu, Pengarah Jabatan Kesihatan Negeri, Dr. Sirajuddin Hashim turut menyatakan bahawa pencemaran terhadap persekitaran juga boleh menyebabkan rantaian makanan tercemar. Selain itu, peningkatan penghasilan makanan dan minuman berproses yang tidak sihat juga mampu menyebabkan peningkatan masalah obesiti, penyakit kanser dan jantung serta penyakit tidak berjangkit lain.


Bagang Penangkapan Bilis Terapung Biokomposit Bakal Dilancar Mei

Bandar Tenggara – Kementerian Sains, Teknologi dan Inovasi (MOSTI) menerusi Agensi Nuklear Malaysia (Nuklear Malaysia) akan melancarkan bagang penangkapan bilis terapung biokomposit pada bulan Mei ini di Kota Belud, Sabah. Projek yang bakal memberikan peluang pendapatan baharu kepada lebih 100 orang Veteran Tentera Laut Diraja Malaysia (TLDM) Sabah  ini merupakan hasil daripada projek Malaysia Social Innovation yang dilaksanakan oleh Nuklear Malaysia dan Yayasan Inovasi Malaysia.

Menurut Menteri MOSTI, Yang Berhormat Dato’ Sri Dr. Adham Baba, projek ini merupakan pemula terhadap pembangunan struktur terapung lestari di kawasan tersebut untuk dimajukan kepada penternakan akuakultur marin dan sektor pelancongan akua.

Limpahan daripada pembangunan ini akan memberikan manfaat kepada kebanyakan rakyat di Sabah dan model pembangunan ekonomi yang sama boleh dibuat di Semenanjung Malaysia, terutamanya di Johor.

Beliau juga berkata, Nuklear Malaysia telah menghasilkan radio isotop Samarium 153 bersama-sama kit EDTMP untuk rawatan paliatif pesakit kanser yang digunakan untuk membantu melegakan kesakitan tulang yang dihidapi oleh pesakit tersebut.

Samarium 153 yang selamat digunakan mempunyai beberapa kelebihan seperti memberikan penambahbaikan ketara skor kesakitan kepada pesakit selain mengurangkan kebergantungan kepada penggunaan analgesik narkotik.

Nuklear Malaysia yang merupakan sebuah agensi di bawah MOSTI memainkan peranan yang besar dan memberikan dimensi baharu kepada landskap perubatan negara kerana dapat menjimatkan kos, yakni ubat yang diperlukan tidak perlu lagi diimport dari luar negara.

Tambah beliau lagi, Nuklear Malaysia turut menjalankan penyelidikan bagi menghasilkan beberapa produk biokomposit, iaitu bahan baharu berasaskan serat semula jadi yang diadun bersama-sama bahan plastik tersinar dan digabungkan dengan partikel nano.

Bahan komposit ini juga telah dipertingkat sifatnya seperti kekuatan dan ketegaran, ketahanan air, sifat mekanik, sifat terma serta sifat fizikal. Bahan ini juga mudah diproses dan dibentuk menjadi produk yang diperlukan.

Dalam perkembangan lain, MOSTI menerusi Lembaga Perlesenan Tenaga Atom (AELB) sedang giat menjalankan projek Pembangunan Pusat Kemudahan Latihan Simulasi Pasukan Tindak Balas Nuklear (RMKe-12).

Beliau turut menjelaskan bahawa projek ini merupakan satu daripada usaha untuk menjadikan AELB sebagai sebuah pusat latihan fizikal bagi meningkatkan dan mengekalkan keupayaan pasukan terhadap tindak balas nuklear dalam menangani kejadian radiologi dan nuklear.

Sementara itu, bagi rakyat di Johor, pusat operasi AELB di Pejabat Cawangan Kulai sentiasa bersedia untuk memberikan perkhidmatan kepada rakyat, terutamanya dalam penyampaian perkhidmatan perlesenan dan penguatkuasaan tenaga atom yang lebih cekap dan berkesan.


Malaysia Rekod Peningkatan Jangkitan Malaria Zoonotik

Untuk mendapatkan maklumat terkini, ikuti kami melalui Telegram

Putrajaya – Malaysia menghadapi ancaman peningkatan jangkitan malaria zoonotik yang ditularkan oleh haiwan seperti beruk dan kera kepada manusia melalui gigitan nyamuk Anopheles sp.

Menurut Menteri Kesihatan Malaysia, Yang Berhormat Khairy Jamaluddin dalam kenyataan medianya pada hari ini, kes malaria zoonotik di Malaysia telah meningkat kepada 3575 kes pada tahun 2021, berbanding dengan 376 kes pada tahun 2008.

Peningkatan kes malaria zoonotik adalah disebabkan oleh pembukaan tanah yang pesat untuk aktiviti perladangan yang menyebabkan peningkatan pendedahan manusia kepada haiwan perumah semula jadi kepada parasit Plasmodium knowlesi.

Tambahnya lagi, Kementerian Kesihatan Malaysia (KKM) telah mempertingkat keupayaan diagnosa malaria zoonotik melalui kaedah reaksi rantai polimerase (PCR) dan rawatan malaria sedia ada juga berkesan untuk malaria zoonotik.

Menurut Khairy Jamaluddin lagi, Malaysia telah mencapai sifar malaria manusia jangkitan tempatan selama empat tahun berturut-turut, bermula pada tahun 2018 hingga 2022.

Kejayaan membendung malaria manusia jangkitan tempatan adalah hasil keberkesanan inovasi, strategi pengurusan kes dan kawalan vektor yang dilaksanakan oleh KKM. Antara inovasi tersebut ialah semburan residual racun serangga, penggunaan kelambu berubat dan penggunaan ubat Artemisinin Combination Therapy bagi rawatan malaria.

Walau bagaimanapun, Malaysia masih terdedah kepada risiko kemasukan semula jangkitan malaria manusia.

“Pada tahun 2021, terdapat sebanyak 111 kes import manusia. KKM telah menyusun strategi baharu seperti saringan malaria di pintu masuk terpilih, memetakan kawasan yang mempunyai risiko tinggi kemasukan semula malaria dan mengenal pasti sektor berisiko seperti perladangan dan perhutanan untuk aktiviti survelan malaria.”

Sehubungan dengan itu, beliau menasihatkan jika seseorang itu bergejala demam, mempunyai sejarah masuk ke kawasan berisiko malaria atau baru pulang dari negara endemik malaria, mereka perlu mendapatkan rawatan segera di fasiliti kesihatan.

“Pekerja dalam sektor perladangan dan perhutanan perlu melakukan ujian saringan malaria secara berkala. Amalkan langkah pencegahan jangkitan seperti pemakaian seluar panjang dan baju berlengan panjang serta menggunakan ubat penghalau nyamuk untuk melindungi diri dari gigitan nyamuk,” jelasnya lagi.

Hari Malaria Sedunia merupakan satu daripada sambutan Hari Kesihatan Awam Sedunia yang disambut pada 25 April setiap tahun. Tema sambutan pada tahun ini ialah Harness Innovation to Reduce The Malaria Disease Burden and Save Lives.

Pada tahun ini, pelbagai program telah diatur termasuklah program bual bicara radio dan televisyen, pertandingan video TikTok malaria dan pameran kesihatan berkaitan malaria. Majlis Pelancaran Hari Malaria Sedunia Peringkat Kebangsaan akan menjadi pengisian utama jelajah Agenda Nasional Malaysia Sihat pada 16 Julai hingga 17 Julai 2022 di daerah Kinta, Perak.


Gempa Bumi Lemah Landa Kundasang, Sabah

Petaling Jaya – Gempa bumi lemah dengan magnitud 3.7 skala Richter telah melanda Kundasang, Sabah pada pukul 9.28 pagi ini.

Jabatan Meteorologi Malaysia (MET Malaysia) melaporkan pusta gempa bumi tersebu terletak pada 6.10 utara dan 116.60 timur, iaitu 14 kilometer barat laut dari Ranau dengan kedalaman 10 kilometer.

Gempa bumi tersebut mengakibatkan gegaran yang boleh dirasai di sekitar Ranau, Sabah. MET Malaysia juga mengesahkan bahawa tiada ancaman tsunami dikeluarkan setakat ini.

Orang ramai yang merasai gegaran gempa bumi itu diminta mengisi borang soal selidik di sini.


Raja Muda Perlis Titah Kekalkan Status Sifar Malaria Manusia Jangkitan Tempatan

Untuk mendapatkan maklumat terkini, ikuti kami melalui Telegram

Kangar – “Masyarakat perlu bersama-sama mengekalkan status sifar malaria manusia jangkitan tempatan di negara ini,” titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail bersempena dengan Hari Malaria Sedunia yang disambut pada 25 April setiap tahun.

Baginda bertitah demikian dalam siaran media Yayasan Tuanku Syed Putra bersempena kempen Perlis Hebat: Rakyat Bermentaliti Kelas Pertama dalam Tindakan yang dianjurkan oleh yayasan berkenaan dengan kerjasama Jabatan Kesihatan Negeri, Majlis Agama Islam dan Adat Istiadat Melayu Perlis (MAIPs) serta Yayasan Tuanku Fauziah, hari ini.

Sambutan Hari Malaria Sedunia bertujuan memberikan kesedaran dan meningkatkan pengetahuan masyarakat berkaitan dengan penyakit malari dengan tema “Memanfaatkan Inovasi dalam Mengawal dan Mencegah Kematian Malaria”. Tema sambutan pada tahun ini juga menggalakkan inovasi serta memperluas penggunaan teknologi untuk meningkatkan keberkesanan strategi bagi mengawal malaria.

Menurut baginda, syarikat yang menggaji pekerja warganegara asing perlu memastikan pekerja tersebut, terutamanya dari negara endemik malaria telah disaring penyakit ini setiap kali mereka datang ke Malaysia.

Individu yang mempunyai sejarah menjalankan aktiviti berisiko jangkitan malaria dalam masa terdekat juga perlu mendapatkan rawatan di klinik atau hospital yang berhampiran dengan segera sekiranya mengalami gejala malaria seperti demam, sejuk menggigil, berpeluh atau badan lemah.

Pengarah Jabatan Kesihatan Negeri Perlis, Dr. Sirajuddin Hashim juga memaklumkan bahawa walaupun Malaysia telah mencapai sifar malaria manusia jangkitan tempatan sejak tahun 2018, namun begitu negara ini masih terdedah kepada kemasukan kes import malaria manusia yang boleh menjejaskan status Malaysia sebagai negara bebas malaria manusia jangkitan tempatan.

Tambah beliau lagi, trend peningkatan malaria zoonotik daripada spesies Plasmodium knowlesi yang berpunca daripada monyet juga amat membimbangkan. Oleh itu, pelibatan semua pihak serta komuniti adalah sangat penting agar dapat bersama-sama mencegah jangkitan malaria di negara ini, khususnya di negeri Perlis.


Pahang Tandatangani Perjanjian Tambahan Struktur Semula Perkhidmatan Air

Putrajaya – Pahang telah menandatangani Perjanjian Tambahan kepada Perjanjian Utama Penstrukturan Semula Industri Perkhidmatan Air Negeri Pahang dalam Majlis Menandatangani Perjanjian Tambahan pada hari ini di Kementerian Alam Sekitar dan Air (KASA).

Sesi menandatangani perjanjian tersebut disaksikan oleh disaksikan oleh Menteri Besar Pahang, Yang Amat Berhormat Dato’ Sri Wan Rosdy Wan Ismail dan Timbalan Menteri KASA, Yang Berhormat Dato’ Mansor Haji Othman.

Perjanjian Tambahan ini melibatkan empat pihak, iaitu Ketua Setiausaha KASA yang mewakili Kerajaan Persekutuan, Yang Berbahagia Dato’ Seri Ir. Dr. Zaini Ujang; Setiausaha Kerajaan Pahang mewakili Kerajaan Negeri Pahang, Yang Berhormat Dato’ Sri Dr. Sallehuddin Ishak; Ketua Pegawai Eksekutif mewakili Pengurusan Aset Air Berhad (PAAB), Encik Abdul Hadi Ali; dan Ketua Pegawai Eksekutif mewakili Pengurusan Air Pahang Berhad (PAIP), Encik Saiful Zaini Mohd Bahari.

Melalui kenyataan media yang dikeluarkan hari ini, antara intipati utama Perjanjian Tambahan ini ialah pemberian moratorium kepada PAIP bermula daripada kenaikan tarif air dan penetapan tempoh pinjaman selama 45 tahun diberikan kepada PAAB, termasuklah tempoh selama lima tahun penangguhan pinjaman yang berkuat kuasa mulai tarikh kenaikan tarif air di Pahang dilaksanakan.

Dalam kenyataan yang sama, penyempurnaan penstrukturan semula industri perkhidmatan air negeri Pahang ini dilaporkan tidak memberikan implikasi kewangan secara langsung kepada Kerajaan Persekutuan dan persetujuan pelaksanaan hapus kira pinjaman bekalan air luar bandar kepada Pahang yang berjumlah RM1 bilion masih tertakluk.

Di samping itu, PAIP juga berpotensi mendapatkan akses kepada kemudahan pinjaman PAAB untuk pembangunan aset air di Pahang berdasarkan pendekatan build and lease dengan kadar kompetitif berbanding dengan pembiayaan komersial.

Hal ini membolehkan PAIP memulakan penambahbaikan kecekapan dan peningkatan kualiti perkhidmatan air kepada pengguna dengan pembinaan loji rawatan air baharu, naik taraf loji rawatan air sedia ada serta penggantian paip dan sistem agihan.